ועדת העבודה, הרווחה והבריאות, כנסת 18, פרוטוקול מספר 693, 2012-05-02 17:00

חיים כץ: יום רביעי, י' באייר, ה-2 במאי 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק הדיור המוגן התש"ע-2010 של חבר הכנסת שלמה מולה וחבר הכנסת אורי אריאל.

חיים כץ: יש עוד כמה חברי כנסת אבל הם אינם כאן.

אורי אריאל: ברשותך, תזכיר את גדעון עזרא.

חיים כץ: כן.

אורי אריאל: נשלח לו רפואה שלמה.

חיים כץ: כן, חבר הכנסת גדעון עזרא.

חיים כץ: נשלח לו רפואה שלמה.

חיים כץ: מי שישב רחוק, לא שמע את השיחה שלי עם חברי הכנסת שנמצאים.

חיים כץ: אנחנו מדברים על פיזור הכנסת ויכול להיות שהכנסת תתפזר ביום שלישי בשבוע הבא.

חיים כץ: אם היא תתפזר ביום שלישי בשבוע הבא, כל הצעת החוק הזאת ירדה לטמיון.

חיים כץ: רק לאחרונה עבדו כאן מאות שעות של ישיבות, ניסוחים והסכמות אליהן הגיעו.

חיים כץ: לגבי כל ההסכמות אליהן הגיעו, אני לא אתן לאף אחד להביע דבר.

חיים כץ: ישבתם ועשיתם עבודה וזה לא ייפתח כאן.

חיים כץ: בדיונים כאן היו נציגים של כל אחד מהגופים שרצה להשתתף והדלת לא נסגרה בפני אף אחד.

חיים כץ: ההסכמות אליהן הגעתם לא הולכות להיפתח.

חיים כץ: לא רציתי ואני לא רוצה להשחית את זמנם של האנשים שעבדו ותרמו לעניין הזה.

חיים כץ: המחלוקות שנותרו ייפתרו היום וכולם יצטרכו להתיישר כי אם לא כן, החוק הזה לא יהיה.

חיים כץ: גם כך יש עבודה גדולה לנסחית שצריכה לנסח אותו ולאחר מכן הוא צריך לעלות לקריאה שנייה ושלישית.

חיים כץ: אני חושב שאנשים קיבלו כאן הזדמנות להביע את דעתם, דנו, ישבנו, דיברנו, שוב דנו ושוב דיברו וכולם אמרו את דברם.

חיים כץ: לאף אחד לא סתמו את הפה ודעתו של כל אחד נשמעה.

חיים כץ: אנחנו נתחיל להקריא את ההסכמות.

חיים כץ: כבר אישרנו חלק מהדברים.

חיים כץ: אנחנו נתחיל להקריא בצורה מסודרת את ההסכמות ונשאיר את המחלוקות אליהן נגיע לאחר מכן.

חיים כץ: אני מקווה שב-12 בלילה לא אצטרך לומר יום חדש כי המגמה שלי היא לסיים היום את הצעת החוק.

חיים כץ: נעבור להקראת ההסכמות.

חיים כץ: נקריא את מה שכל הנציגים שיושבים כאן בחדר הסכימו עליו.

חיים כץ: אני לא אקבל הערות להסכמות.

חיים כץ: כולם הסכימו וזה הסתיים.

חיים כץ: בבקשה.

חיים כץ: את לא חוזרת על מה שאישרנו.

חיים כץ: מה שאישרנו, הצבענו ואישרנו.

שמרית שקד: אנחנו בעמוד 1, בסעיף 1, בהגדרת בית דיור מוגן.

שמרית שקד: בעיקרון זה לא תיקון מהותי אלא תיקון נוסח.

שמרית שקד: "בית דיור מוגן" – מקבץ דירות המיועד למגורי דיירים, הבנוי במבנה אחד או בכמה מבנים סמוכים, שבו מוצעים לדיירים שירותים נוסף על שירותי אחזקה, ניקיון או שמירה, תמורת תשלום של הדיירים.

חיים כץ: אנחנו מצביעים.

חיים כץ: בעד אישור הנוסח – פה אחד הנוסח אושר

חיים כץ: כל חברי הכנסת שנמצאים באולם אישרו את סעיף 1.

אורי אריאל: אני מצביע במקום אריה אלדד.

חיים כץ: אתה במקום אריה אלדד לכל אורך הדרך.

חיים כץ: אתה לא צריך לחזור על כך שוב.

שמרית שקד: אנחנו בעמוד 3 בסעיף 4, סעיף שהיה שנוי במחלוקת.

שמרית שקד: אנחנו הגענו להסכמות.

חיים כץ: מה לגבי התקנות בעמוד 2?

שמרית שקד: אושר.

שמרית שקד: עמוד 3, סעיף 4(א).

ריקי סוויד: 4.

ריקי סוויד: תנאים למתן רישיון או לחידושו (א) הממונה לא ייתן רישיון הפעלה ולא יחדשו, אלא אם כן מתקיימים כל אלה: (1) (א) מבקש הרישיון הוא בעליהם של המקרקעין שעליהם בנוי או ייבנה, לפי העניין, בית הדיור המוגן שלגביו מתבקש הרישיון או חידושו (בסעיף זה – בעל המקרקעין) או שהוא חוכר במקרקעין או שהוא זכאי להירשם כבעליו של המקרקעין או כחוכר בו.

ריקי סוויד: (ב) היה מבקש הרישיון שהוא חוכר או בעל זכאות להירשם כאמור פסקה (א) – המציא עם בקשת הרישיון, אישור בכתב שאינו מוגבל ואינו מותנה, חתום בידי בעל המקרקעין, שבו הוא מאשר למבקש הרישיון להשתמש במקרקעין לצורך הפעלת בית דיור מוגן וכן כי הוראות סעיף 29 תקפות לגביו.

ריקי סוויד: (ג) היו המקרקעין שלגביהם בנוי או ייבנה בית הדיור המוגן משועבדים לטובת צד שלישי – צירף מבקש הרישיון אישור בכתב שאינו מוגבל ואינו מותנה, חתום בידי הצד השלישי שבו הוא מאשר למבקש הרישיון להשתמש במקרקעין לצורך הפעלת בית דיור מוגן וכן כי הוראות סעיף 29 תקפות לגביו.

ריקי סוויד: (ד) אין במתן אישור כאמור בפסקת משנה (ב) כדי לפטור את מבקש הרישיון מהחובות החלות עליו לפי כל דין אחר, לרבות החובה לקבל אישור או היתר אחר הנדרשים לפי כל דין.

ריקי סוויד: (ה) בפסקה זו, "חוכר" – חוכר במקרקעין למשך תקופה של עשרים שנה לפחות.

ריקי סוויד: (ו) על אף האמור בפסקת משנה (א), רשאי הממונה ליתן רישיון אם הדיירים הם בעליהם של המקרקעין, שעליהם בנוי או ייבנה לפי העניין, בית הדיור המוגן שלגביו מתבקש הרישיון או חידושו (בסעיף זה – בעל המקרקעין) או שהדיירים הם חוכרים במקרקעין או שהם זכאים להירשם כבעלים של המקרקעין או כחוכרים בו, והוא רשאי להתנות רישיון כאמור בתנאים.

חיים כץ: אנחנו מצביעים על סעיף (1), מ-(א) עד (ו), כולל.

חיים כץ: בעד אישור סעיף (1) – פה אחד סעיף (1) אושר

חיים כץ: סעיף (1) אושר על ידי כל חברי הכנסת הנוכחים כאן.

ריקי סוויד: (2) מבקש הרישיון והמנהל של בית הדיור המוגן שלגביו מתבקש הרישיון או חידושו, ואם מבקש הרישיון הוא תאגיד – גם בעל השליטה בתאגיד ומנהל התאגיד, לא הורשעו בעבירה שמפאת מהותה, חומרתה או נסיבותיה מי שביצעה אינו ראוי, לדעת הממונה, להיות מפעיל או מנהל או בעל שליטה, לפי העניין, של בית דיור מוגן, או בעבירה שהממונה סבר כי מי שביצעה עלול לסכן את הדיירים שבבית הדיור המוגן או לפגוע בטובתם, והכל לפי נהלים שיורה השר ושיפורסמו באתר האינטרנט של משרד הרווחה.

שמרית שקד: אציין שלגבי הסעיף הזה התקיים דיון בוועדה וחברי הכנסת הצביעו על כך שיש כאן סמכות רחבה מדי והם לא יודעים לכאורה מה יהיו העבירות בגינן יפסלו את האנשים.

שמרית שקד: בסופו של דבר גיבשנו נוסח שהוסכם על כל הצדדים, שהכל יהיה כפוף לנהלים שהשר יורה ושיפורסמו באתר האינטרנט של משרד הרווחה ויהיו שקופים לכולם.

שלמה מולה: למה רק באתר האינטרנט?

שלמה מולה: אין אמצעי תקשורת אחרים?

חיים כץ: עזוב.

חיים כץ: אנחנו עוברים להצבעה.

חיים כץ: בעד אישור סעיף (2) – פה אחד סעיף (2) אושר

חיים כץ: סעיף (2) אושר פה אחד.

שמרית שקד: הסעיף הבא הוא פסקה (5).

שלמה מולה: על (3) ו-(4) הצבענו בעבר.

חיים כץ: כן.

ריקי סוויד: (5) בשנתיים שקדמו להגשת הבקשה לא ניתנה, בידי הממונה או בידי בית המשפט, בנוגע לבית דיור מוגן שאותו הפעיל מבקש הרישיון, או בנוגע לבית דיור מוגן אחר שהופעל על ידי תאגיד שנמצא תחת שליטתו של אותו בעל שליטה, החלטה סופית שהיא אחת מאלה, אשר בשלהן אין זה ראוי להעניק רישיון למבקש הרישיון: (א) החלטה שלא לחדש רישיון, לפי סעיף זה או לפי סעיף 6, או החלטה על ביטול רישיון לפי סעיף 10.

ריקי סוויד: (ב) החלטה להוציא צו הגבלה מינהלי לסגירת בית הדיור המוגן, לפי סעיף 38.

חיים כץ: אנחנו מצביעים על סעיף (5).

חיים כץ: בעד אישור סעיף (5) – פה אחד סעיף (5) אושר

חיים כץ: סעיף (5) אושר.

שמרית שקד: אנחנו עוברים לסעיף 7(ב) בעמוד 6.

ריקי סוויד: (ב) הממונה רשאי לקבוע ברישיון כי מבקש הרישיון יקיים מערכת ניהול חשבונות נפרדת לבית הדיור המוגן כדי לאפשר מינוי מפעיל מיוחד בעת הצורך.

ריקי סוויד: (ג) הממונה רשאי להתנות מתן רישיון הפעלה, בהמצאת חוות דעת של מורשה לנגישות השירות וחוות דעת של מורשה לנגישות מבנים תשתיות וסביבה לפיה קוימו הוראות נגישות לפי כל דין המחייבות נגישות לאנשים עם מוגבלות.

ריקי סוויד: לעניין זה, ישקול הממונה, קיומה של חוות דעת כאמור לפי סעיף 8ב לחוק רישוי עסקים, וקיומו של צורך בחוות דעת נוספת.

ריקי סוויד: (ד) הממונה רשאי ליתן רישיון מותנה, גם אם לא התקיימו כל הוראות חוק זה, לתקופה של עד 5 שנים או עד ליום שבו אוכלס בית הדיור המגן, המוקדם מביניהם.

ריקי סוויד: הרישיון המותנה יעמוד בתוקפו עד ליום תחילת אכלוס בית הדיור המוגן.

חיים כץ: אנחנו מצביעים.

חיים כץ: בעד אישור סעיף 7(ב), (ג) ו-(ד) – פה אחד סעיף 7(ב), ג) ו-(ד) אושר

חיים כץ: הסעיף אושר פה אחד.

שמרית שקד: סעיף קטן 8(א).

שמרית שקד: הושגה הסכמה ממש קרוב לדיון.

שמרית שקד: ההסכמה, כפי שהבנתי אותה, היא לארבע שנים.

חיים כץ: שמעתם את היועצת המשפטית שאמרה שממש לפני הדיון הגיעה הסכמה לגבי סעיף 8 שרישיון הפעלה יינתן לתקופה של ארבע שנים.

קריאה: זה בסדר.

חיים כץ: 8.

חיים כץ: תקופת תוקפו של רישיון (א) רישיון הפעלה יינתן לתקופה של ארבע שנים ורשאי הממונה לחדש את תוקפו לתקופות נוספות של ארבע שנים כל אחת.

חיים כץ: אנחנו מצביעים.

חיים כץ: בעד אישור סעיף 8(א) – פה אחד סעיף 8(א) אושר

חיים כץ: הסעיף אושר פה אחד.

ריקי סוויד: (ב) על אף הוראות סעיף קטן (א), רשאי הממונה ליתן רישיון הפעלה או לחדשו, לפי העניין, לתקופות קצרות מהתקופות האמורות באותו סעיף קטן, מטעמים מיוחדים שיירשמו, לאחר שהודיע למבקש הרישיון בכתב את נימוקיו לכך ונתן לו הזדמנות לטעון את טענותיו.

חיים כץ: אנחנו מצביעים.

חיים כץ: בעד אישור סעיף קטן (ב) – פה אחד סעיף קטן (ב) אושר

חיים כץ: הסעיף אושר.

חיים כץ: אנחנו עוברים לעמוד 7, סעיף (5).

שמרית שקד: כן.

שמרית שקד: התוספת לעניין בעל השליטה הוספה לאחר הדיון לאור בקשתו של יושב ראש הוועדה.

שמרית שקד: (5) בעל הרישיון, ואם בעל הרישיון הוא תאגיד – גם בעל השליטה בתאגיד, הפר הוראה לפי כל דין לעניין ניהול עסק של בית דיור מוגן או של מעון לזקנים כמשמעותו בחוק הפיקוח על המעונות – התשכ"ה-1965 (להלן – בית אבות).

חיים כץ: אנחנו מצביעים.

חיים כץ: בעד אישור סעיף (5) – פה אחד סעיף (5) אושר

חיים כץ: הסעיף אושר פה אחד.

שמרית שקד: אנחנו עוברים לסעיף 8(ב).

ריקי סוויד: (ב) הממונה לא יבטל רישיון הפעלה ולא יתלה אותו לפי הוראות סעיף קטן (א)(2) או (3) או (5) אלא לאחר שדרש מבעל הרישיון לקיים את התנאי או ההוראה שחדלו להתקיים או שהופרו כאמור באותו סעיף קטן, באופן ובתוך המועד שהורה, ובעל הרישיון לא עשה כן, ובכלל זה, רשאי הממונה לדרוש מבעל הרישיון להחליף את מנהל בית הדיור המוגן, כל בעל תפקיד אחר בו או נותן שירותים לבית הדיור המוגן (בסעיף זה – בעל תפקיד) בבעל תפקיד אחר לאחר שנתן לו הזדמנות להשמיע את טענותיו.

ריקי סוויד: הוראות סעיף קטן זה לא יחולו במקרה שבו לא ניתן לקיים את התנאי או ההוראה שחדלו להתקיים או שהופרו.

ריקי סוויד: (ג) היה לממונה יסוד סביר להניח כיח נגד בעל רישיון הפעלה או נגד מנהל של בית דיור מוגן, ואם בעל הרישיון הוא תאגיד – גם בעל השליטה בתאגיד, מתנהלים הליכים פליליים בקשר לעבירה כאמור בסעיף 4(א)(2), במהלך תקופת תוקפו של הרישיון, רשאי הוא, לאחר שנתן לבעל הרישיון ולבעל השליטה, הזדמנות לטעון את טענותיהם, להתלות את הרישיון עד לסיום ההליכים כאמור.

חיים כץ: אנחנו מצביעים.

חיים כץ: בעד אישור סעיפים (ב) ו-(ג) – פה אחד סעיפים (ב) ו-(ג) אושרו

חיים כץ: סעיפים (ב) ו-(ג) אושרו.

חיים כץ: אנחנו עוברים לעמוד 10.

חיים כץ: שמרי

שמרית שקד: בעמוד 10 אתם תראו את הנוסח החלופי.

שמרית שקד: יש סעיף שאושר בוועדה אבל יש בקשה, ויש גם הסכמות, לדון בנוסח חלופי.

חיים כץ: הצבענו עליו.

שמרית שקד: כן, אבל יש הסכמות לדון בנוסח חלופי.

שמרית שקד: יש בקשה לאשר נוסח חדש.

חיים כץ: בסדר.

שלמה מולה: זה נושא חדש?

שמרית שקד: לא.

חיים כץ: ביקשתם נוסח חלופי ואנחנו ניתן לכם את מה שביקשתם.

שמרית שקד: 15.

שמרית שקד: אישור לצורך קבלת דייר לבית דיור מוגן בעל רישיון הפעלה רשאי לקבל אדם כדייר לבית הדיור המוגן שלגביו ניתן לו הרישיון רק בתנאי שהצוות הרב-מקצועי אישר כי הוא מסוגל לדאוג לצרכיו האישיים ולנהל את משק ביתו, גם אם ניתן לו סיוע חלקי.

חיים כץ: אנחנו מצביעים על הנוסח החלופי.

חיים כץ: בעד אישור סעיף 15 בנוסח החלופי – פה אחד הנוסח אושר

חיים כץ: הנוסח החלופי אושר.

שמרית שקד: סעיף 16(ג).

שמרית שקד: (ג) על אף האמור בסעיף קטן (ב) וסעיף 17(ב), רשאי בית הדיור המוגן לערוך את ההסכם בשפה העברית, אם המציא לדייר תרגום של הסכם ההתקשרות לאחת השפות האמורות באותם סעיפים או לשפה אחרת שביקש הדייר.

שמרית שקד: בית הדיור המוגן יישא בהוצאות התרגום.

חיים כץ: אנחנו מצביעים.

חיים כץ: בעד אישור סעיף 16(ג) – פה אחד סעיף 16(ג) אושר

חיים כץ: סעיף 16(ג) אושר.

חיים כץ: שמרי

שמרית שקד: סעיף קטן (ה) באותו עמוד.

שמרית שקד: (ה) הסכם ההתקשרות יהיה לתקופה בלתי קצובה.

חיים כץ: אנחנו מצביעים.

חיים כץ: בעד אישור סעיף קטן (ב) – פה אחד סעיף קטן (ה) אושר

שמרית שקד: 17.

שמרית שקד: חובת מסירת מסמך גילוי לפני כריתת הסכם (א) בעל רישיון הפעלה ימסור למי שמבקש להיות דייר, זמן סביר לפניי כריתת הסכם ההתקשרות עמו, מסמך שבו יפורטו עניינים אלה אשר תוקפו, למעט האמור בפסקה (17), כלפי בעל רישיון הפעלה ל-30 יום.

שמרית שקד: המסמך יהיה לפי טופס שקבע השר.

חיים כץ: אנחנו מצביעים.

חיים כץ: בעד אישור סעיף 17(א) – פה אחד סעיף 17(א) אושר

חיים כץ: תודה רבה.

חיים כץ: הסעיף אושר.

חיים כץ: אנחנו עוברים לעמוד 12.

ריקי סוויד: (9) תשלומים ששילם הדייר, ובכלל זה פיקדון, וכן פרטים אלה ביחס לדירות כאמור בפסקה (5): (א) לעניין פיקדון - (1) גובה הפיקדון וכן מנגנון קיזוז הפיקדון כנגד חיוב של הדייר ככל שנקבע מנגנון כאמור.

ריקי סוויד: (2) אופן השבת הפיקדון, כולו או חלקו, לאחר סיום ההתקשרות, הוראות לעניין ניכוי סכומים מהפיקדון ומועדי השבת הפיקדון בהתאם להוראות סעיף 28(א) ו-(ב).

ריקי סוויד: (3) שיעור הריבית ושיטת ההצמדה של הפיקדון למדד כלשהו, שישולמו בעת השבת הפיקדון בהתאם להוראות סעיף 28(ג).

ריקי סוויד: (א1) לעניין דמי האחזקה – גובהם, המועדים לתשלום, המנגנון לעדכונם כאמור בסעיף 26, פירוט השירותים שיינתנו לדייר בעד דמי האחזקה.

ריקי סוויד: בפסקה זו, "דמי אחזקה" – תשלום עתי שהדייר מחויב לשלמו לבית הדיור המוגן בעד השירותים הניתנים לו בבית הדיור המוגן, בלי שניתנת לו אפשרות מעשית לוותר על התשלום במסגרת העסקה.

ריקי סוויד: (ב) לעניין כל תשלם אחר שאינו כלול בדמי האחזקה – גובה התשלום, מועדי התשלום והמנגנון לעדכונם, וזכות של הדייר לבטל את קבלת השירותים האמורים.

אביגיל קסטיאל: בנוסח עליו סיכמנו היה כתוב שהמנגנון לעדכונם כאמור בסעיף 26.

שמרית שקד: הלכנו עוד יותר לקראתכם.

שמרית שקד: המנגנון לעדכונם, זה אומר שאתם תקבעו מה המנגנון לעדכונם.

אביגיל קסטיאל: אם יש, אבל לא תמיד יש מנגנון.

שמרית שקד: את מבינה שזה מרחיק לכת יותר מהאמור בסעיף.

אביגיל קסטיאל: המנגנון יקוים ככל שקיים.

אביגיל קסטיאל: לא תמיד יש.

שמרית שקד: תקבעו מנגנון לעדכון.

שלמה מולה: יכול להיות שבכלל לא יהיה לכם מנגנון לעדכון?

אביגיל קסטיאל: אם למשל אחד השירותים שמדברים עליו הוא מספרה.

אביגיל קסטיאל: כתוב בחוזה שיש מספרה.

אביגיל קסטיאל: אני לא יכולה להתחייב מראש בחוזה לעוד עשרים שנים מה יהיה מנגנון לעדכון הרשום כמספרה.

אביגיל קסטיאל: זה מישהו חיצוני עושה לי את זה.

שמרית שקד: תכתבי בהתאם לשינויים והעלויות של הגורם החיצוני שמבצע את השירות.

אביגיל קסטיאל: זה לא מנגנון.

חיים כץ: תשמרי את הכוח לדברים הרציניים.

חיים כץ: אנחנו מצביעים על סעיף (9).

חיים כץ: בעד אישור סעיף (9) – פה אחד סעיף (9) אושר

חיים כץ: סעיף (9) אושר.

שמרית שקד: נחזור לעמוד 11, לסעיף (5) בו יש תיקון קטן לנוסח שאושר.

שמרית שקד: (5) תיאור המבנה בבית הדיור המוגן, הדירות שבהן התעניין מי שמבקש להיות דייר, ותנאי השימוש בהן.

דפנה זינגר: אני מבקשת לחזור גם לסעיף 16(ה).

חיים כץ: רגע.

חיים כץ: אנחנו בסעיף (5).

חיים כץ: אנחנו מצביעים.

חיים כץ: בעד אישור סעיף (5) – פה אחד סעיף (5) אושר

חיים כץ: מה היה בסעיף 16(ה)?

דפנה זינגר: אנחנו לא מעלים טענה כנגד הנוסח אלא פשוט קיים חשש שבעיניי הוא אמיתי שרשויות המס עלולות לראות בהתקשרויות.

חיים כץ: למה סיכמתם את זה?

דפנה זינגר: דיברנו על זה ואני רוצה להעלות גם כאן את הדברים.

חיים כץ: לא, את לא רוצה.

חיים כץ: ברגע שסיכמתם, סיכמתם.

דפנה זינגר: לא סיכמנו.

שלמה מולה: כבר הצבענו על הסעיף.

חיים כץ: הצבענו.

דפנה זינגר: זה סעיף חדש.

חיים כץ: הצבענו עליו.

קריאה: יש הערה לפרוטוקול.

דפנה זינגר: יש חשש שרשויות המס יראו בעסקה כזאת שמדברת על זכות שימוש בלעדית ביחידת מקרקעין מסוימת לתקופה בלתי מוגבלת בזמן כעסקה במקרקעין שחייבת בתשלומי מס.

דפנה זינגר: עמדת רשות המסים, כפי שהוצגה לנו בדיון, אמרה שאין להם כוונה למסות את זה אבל אני עדיין חוששת.

חיים כץ: את עורכת דין?

דפנה זינגר: כן.

חיים כץ: תהיה לך פרנסה, חבל לך על הזמן.

חיים כץ: הרווחנו פעמיים – פעם אחת נגמור את הדיור המוגן ופעם שנייה נעודד את התעסוקה במשק ותהיה פרנסה לעורכי הדין.

אורי אריאל: אולי יש כאן

אורי אריאל: מישהו מרשות המסים שיכול להתייחס לכך.

שמרית שקד: בדיונים פנימיים ביקשת שנרשום שהסכם ההתקשרות יהיה למשך כל ימי חייו ולא לתקופה בלתי קצובה.

שמרית שקד: יש התנגדות סביב השולחן של בתי הדיור המוגן?

זאב בוים: לא, לנו את התנגדות.

חיים כץ: לא הגיעו להסכמה על הסעיף?

חיים כץ: מה שלא הגיעו אליו להסכמה, תשאירי לסוף.

שמרית שקד: הסכמנו על הנוסח הזה ואחר כך היא ביקשה שנשנה אותו, אחרי שהסכמנו עליו אבל לא הייתה הסכמה לגבי השינוי ולכן נשארנו עם הנוסח הזה.

דפנה זינגר: אני רוצה להבהיר שזאת לא תיחשב עסקה במקרקעין.

דפנה זינגר: אין לי בעיה עם הנוסח עצמו.

חיים כץ: הבהרת לפרוטוקול.

שמרית שקד: ברמת הפרוטוקול, אולי באמת רוני נויבאר ממשרד המשפטים תבהיר את עמדת רשות המסים כדי שהיה תהיה גם בפרוטוקול.

רוני נויבאר: רשות המסים ביקשה ממני להבהיר בשמה שרשות המסים לא מיסתה את הדייר במס רכישה וכי היא עובדת על חקיקה או על כל דרך אחרת שתפתור את הנושא.

חיים כץ: את זה הם יכולים לעשות כל הזמן.

חיים כץ: גם אחרי שמחוקקים חוק, הם יכולים לבוא בחוק ההסדרים ולעשות מהפכה שלמה בכל החקיקה.

חיים כץ: הם יכולים לבוא בחוק הרע הזה, בחוק ההסדרים, ולנסות לתקן, להרע, לפגוע ולשבש כל חקיקה מסודרת.

חיים כץ: אני מקווה שכנסת ישראל לא תיתן להם להפעיל בחוק ההסדרים מחטפים וגניבת חקיקה.

חיים כץ: שמרי

שמרית שקד: היא אומרת שדיברנו עם רשות המסים והם הצהירו קבל עם ובנוכחות נציגי הדיור המוגן והדיירים.

חיים כץ: את מוכנה להצהיר בשמם?

חיים כץ: תצהירי.

רוני נויבאר: אני אומרת בשמם שרשות המסים לא מיסתה את הדיירים בבתי הדיור המוגן במס רכישה והם עובדים כרגע על חקיקה שזה יהיה פורמאלי.

גולן רובינשטיין: נכון להיום יש לנו חוזים לתקופה קצובה.

גולן רובינשטיין: אם רוצים למנוע את זה, לא כל כך ברור לי למה כי אלה חוזים שמיטיבים עם הדייר והם לתקופה קצובה וזולה יותר.

גולן רובינשטיין: מטרת הסעיף לא כל כך ברורה לי, אבל בהוראות המעבר יש לנו חוזים כאלה והרבה.

חיים כץ: בסדר.

חיים כץ: אנחנו ממשיכים.

קריאה: לא הצבעתם על סעיף 17(א)(8).

שמרית שקד: זאת הבהרת נוסח.

שמרית שקד: אני לא חושבת שיש צורך להצביע, אבל אני אקריא את הסעיף לוועדה.

שמרית שקד: (8) שירותים שיספק בעל רישיון ההפעלה לדייר בבית הדיור המוגן, בהתאם להוראות סעיף 19, בחלוקה לפי שירותי חובה לפי החוק, שירותי חובה לפי ההסכם ושירותי רשות, ככל שישנם.

שמרית שקד: הבהרנו שהכוונה היא להעביר את החלוקה לפי שירותי חובה לפי החוק, שירותי חובה לפי ההסכם ושירותי רשות ככל שישנם.

שמרית שקד: אנחנו עוברים לעמוד 13, פסקה (10).

ריקי סוויד: (10) זכותו של הדייר להבטחת כספי הפיקדון שישולמו על ידו ופרטי הבטוחה שמתחייב בעל הרישיון לתת לדייר להבטחת הכספים כאמור בהתאם להוראות סעיף 27.

חיים כץ: אנחנו מצביעים.

חיים כץ: בעד אישור סעיף (1) – פה אחד סעיף (10 (אושר

שמרית שקד: אנחנו עוברים לעמוד 14, סעיף קטן (ה) שגם הוא מוסכם.

ריקי סוויד: (ה) מסמך גילוי כשלעצמו לא יהווה התחייבות להתקשר בהסכם של המבקש להיות דייר או של בעל הרישיון.

חיים כץ: אנחנו מצביעים.

חיים כץ: בעד אישור סעיף (ה) – פה אחד סעיף (ה) אושר

שמרית שקד: נקרא את כל סעיף 19 בו שינינו את ההגדרות ובמקום "מראש" שינינו ל"בסמוך לפני מועד השינוי".

ריקי סוויד: 19.

ריקי סוויד: חובה לספק שירותים לדייר (א) בעל רישיון הפעלה יספק לדייר, בעצמו או באמצעות אחר, את כל השירותים המנויים בתוספת (בפרק זה – שירותי חובה).

ריקי סוויד: שירותי החובה לפי החוק יינתנו בהיקף ובאופן כפי שהתחייב כלפיו בהסכם ההתקשרות (להלן – שירותי החובה לפי החוק) ואין הוא רשאי לצמצם את היקף שירותי החובה לפי החוק או לגרוע מטיבם במהלך תקופת תוקפו של ההסכם.

ריקי סוויד: (ב) בעל רישיון הפעלה יספק לדייר, בעצמו או באמצעות אחר, את כל השירותים המנויים בהסכם, שאותם התחייב לתת, שהם אינם שירותי חובה לפי החוק (בפרק זה – שירותי חובה לפי ההסכם), בהיקף ובאופן כפי שהתחייב כלפיו בהסכם ההתקשרות, ואין הוא רשאי לצמצם את היקפם או לגרוע מטיבם (להלן – שינוי) אלא אם כן קיבל את הסכמת הדייר בכתב בסמוך לפני מועד השינוי.

ריקי סוויד: (ג) בעל רישיון הפעלה רשאי להציע לדייר לספק לו שירותים נוספים מעבר לשירותים המנויים בסעיפים קטנים (א) ו-(ב) שאליהם התחייב בהסכם ההתקשרות (בפרק זה – שירותי רשות), ואולם, אין הוא רשאי לחייב דייר לקבל שירותי רשות אלא אם כן בחר הדייר לקבל שירותים אלה והסכמתו לכך ניתנה, מראש ובכתב.

חיים כץ: אנחנו מצביעים.

חיים כץ: בעד אישור סעיף 19 – פה אחד סעיף 19 אושר

חיים כץ: סעיף 19 אושר.

חיים כץ: אנחנו ממשיכים בסעיף 20.

ריקי סוויד: 20.

ריקי סוויד: חובת הקמת מחלקה סיעודית בעל רישיון הפעלה של בית דיור מוגן שבו 225 דירות לפחות, יבטיח כי בבית הדיור המוגן תפעל מחלקה סיעודית והוא יאפשר לדייר שנדרש לאשפוז, מקום באותה מחלקה.

ריקי סוויד: ואולם, הממונה רשאי לפטור מחובת ההפעלה של מחלקה סיעודית, אם הוכח להנחת דעתו שבסמוך לבית הדיור המוגן קיימת מחלקה סיעודית, וקיימים טעמים מיוחדים המצדיקים אי הקמתה או הפעלתה של מחלקה סיעודית באותו בית דיור מוגן וכי קיים הסדר בין בית הדיור המוגן למחלקה הסיעודית לעניין קבלת דייר שנדרש לאשפוז סיעודי באותה מחלקה.

ריקי סוויד: תקופת הפטור תהיה למשך תוקפו של הרישיון.

שלמה מולה: למה הורדתם את מספר הדירות ל-225?

שמרית שקד: זאת הסכמה אליה הגיעו.

שמרית שקד: אנחנו הגענו להסכמה לגבי כל הסעיף חוץ מהמספר.

שמרית שקד: בתי הדיור המוגן ונציגי הדיירים ביקשו ממני שהם יגיעו היום להסכמות ויעדכנו אותי בסעיף.

שמרית שקד: עורכת הדין אביגיל קסטיאל ועורכת הדין דנה מליחי עדכנו אותי בשיחה משותפת על כך שהם הגיעו להסכמה על 225.

שמרית שקד: חוץ מהמספר הגענו להסכמה על הכול ולגבי המספר עדכנו אותי לפני שעה.

חיים כץ: לא מתאים לכם המספר?

יצחק כהן: לא.

חיים כץ: אנחנו לא מצביעים על הסעיף.

חיים כץ: הצבענו על כל הסעיף, חוץ מהמספר.

חיים כץ: בהמשך נכניס מספר.

חיים כץ: אנחנו מצביעים על כל סעיף 20 להוציא מספר הדירות.

חיים כץ: בעד אישור סעיף 20 להוציא המספר – פה אחד סעיף 20, להוציא המספר, אושר

חיים כץ: כמה דירות אתה חושב שצריכות להיות?

אריה רוטשטיין: 250 דירות, כמו שהיה בהתחלה.

אריה רוטשטיין: זאת פשרה שהיא לא עניינית.

חיים כץ: במה זה מפריע לך?

חגית פרידמן: יש חובה להקים מחלקה סיעודית במקום שאין.

חיים כץ: אנחנו עושים רגע הפסקה ומברכים את חבר הכנסת שלמה מולה שאשתו ילדה בת לפני עשרה ימים.

שמרית שקד: עמוד 17, סעיף 24(ג).

ריקי סוויד: (ג) על אף הוראות סעיף קטן (א), בנסיבות המחייבות העסקה מיידית של עובד רשאי בעל רישיון הפעלה שהגיש בקשה לממונה להעסיק עובד מסוים וטרם קיבל את אישורו להעסקה, רשאי להעסיק את אותו עובד, לפי סעיף קטן זה, לתקופה שלא תעלה על שבעה ימי עבודה.

חיים כץ: אנחנו מצביעים.

חיים כץ: בעד אישור סעיף (ג) – פה אחד סעיף (ג) אושר

שמרית שקד: עמוד 18, סעיף 25(4).

שמרית שקד: העיקרון אושר על ידי הוועדה אבל לא הניסוח הספציפי.

ריקי סוויד: (4) לא יעביר דייר מדירתו לדירה אחרת אלא בהסכמת הדייר, למעט לצורך תיקון, שיפוץ ואחזקת הדירות או המבנה (להלן – תיקון), במידה והם מחייבים את העברת הדייר לדירה אחרת בבית הדיור המוגן, ולתקופת התיקון, ובלבד שהיא תקופה סבירה.

ריקי סוויד: ככל הניתן, יועבר הדייר לדירה דומה לדירתו.

חיים כץ: אנחנו מצביעים.

חיים כץ: בעד אישור סעיף 25(4) – פה אחד סעיף 25(4) אושר

שמרית שקד: אני מניחה שעל סעיף 26 נדלג כי זה סעיף שעדיין שנוי במחלוקת.

חיים כץ: דילגנו.

שמרית שקד: גם על סניף 27 נדלג.

חיים כץ: דילגנו על סעיף 26 ועל סעיף 27.

שמרית שקד: סעיף 28 בעמוד 20.

ריקי סוויד: 28.

ריקי סוויד: השבת הפיקדון (א) בעל רישיון הפעלה ישיב לדייר, לאחר סיום ההתקשרות עמו, את הפיקדון ששילם, כולו או חלקו, בהתאם להוראות שנקבעו לעניין זה בהסכם ההתקשרות לא יאוחר מיום השבת הדירה או מהיום שבו הסתיים הסכם ההתקשרות, לפי המאוחר מביניהם.

ריקי סוויד: בד בבד ישיב הדייר לבעל רישיון ההפעלה את הבטוחות שניתנו לו לפי סעיף 27, וכל בטוחה אחרת שבידו.

ריקי סוויד: מתוך הפיקדון האמור רשאי בעל רישיון הפעלה להשאיר בידיו בנאמנות סכום של 10,000 שקלים חדשים אשר ישמש לתשלום יתרת חיוביו של הדייר על פי הסכם ההתקשרות שלא נפרעו עד המועד האמור.

ריקי סוויד: הסכום האמור יעודכן ב-1 בינואר של כל שנה בהתאם לשיעור עליית המדד לעומת המדד שפורסם ב-1 בינואר של השנה הקודמת (בחוק זה – שיעור עליית המדד).

חיים כץ: אנחנו מצביעים.

חיים כץ: בעד אישור סעיף 28(א) – פה אחד סעיף 28(א) אושר

ריקי סוויד: (ב) נפטר דייר, ישיב בעל רישיון ההפעלה את הפיקדון ששילם הדייר, כולו או חלקו, בהתאם להוראות שנקבעו לעניין זה בהסכם ההתקשרות, ליורשיו של הדייר, לא יאוחר משלושים ימים ממועד המצאת צו ירושה או צו קיום צוואה, ואם מונה לנפטר מנהל עיזבון – מיום המצאת צו למינוי מנהל עיזבון.

ריקי סוויד: לא הומצא צו ירושה, צו קיום צוואה או צו ניהול עיזבון בתוך שישה חודשים ממועד פטירתו של הדייר, יודיע בעל רישיון ההפעלה למיופה כוחו של הדייר שנפטר, ככל שמונה, על קיומו של הפיקדון.

ריקי סוויד: לעניין זה "צו ירושה", "צו קיום צוואה", "צו למינוי מנהל עיזבון" – כמשמעותם בחוק הירושה, התשכ"ה-1965.

ריקי סוויד: בד בבד ישיב היורש לבעל רישיון הפעלה את הבטוחות שניתנו לו לפי סעיף 27 וכל בטוחה אחרת שבידו.

חיים כץ: אנחנו מצביעים.

חיים כץ: בעד אישור סעיף 28(ב) – פה אחד סעיף 28(ב) אושר

שמרית שקד: אני מניחה שגם על סעיף 28(ג) נדלג.

שמרית שקד: אני מציעה שנקרא את כל סעיף 29.

חיים כץ: כמה אתם חושבים שצריך לשלם על הפיקדונות?

חיים כץ: הצמדה?

חיים כץ: קריא

קריאה: כן.

חיים כץ: צמוד פלוס אחד?

צבי גוטוטר: זה חלק מהתחשיב.

חיים כץ: צמוד פלוס אחד?

קריאה: זה נשחק יותר.

גולן רובינשטיין: זה נשחק יותר מהפיקדון.

גולן רובינשטיין: זה יעלה להם מע"מ.

גולן רובינשטיין: זה ייקר לדיירים.

חיים כץ: זה ייקר לדיירים אבל זה ייתן להם ביטחון.

גולן רובינשטיין: לא, אותו הדבר.

גולן רובינשטיין: אתה שוחק ומעלה.

חיים כץ: אז למה אתה נותן להם את ההצמדה?

חיים כץ: אם אתה לא נותן להם הצמדה, אתה מוזיל להם בשלושה אחוזים בשנה בממוצע.

גולן רובינשטיין: יש גם כאלה.

חיים כץ: מה אומרים הדיירים?

זאב בוים: אנחנו חושבים שזה לא ראוי ציבורית וגם לכיס הדיירים שסכומי עתק כאלה יוחזקו בידי אנשים אחרים מבלי שהם משלמים ריבית.

חיים כץ: כל הפנסיה שלנו צמודה למדד, בלי כל תוספת ריבית.

חיים כץ: לפעמים אלה סכומים הרבה יותר גדולים.

חיים כץ: מה יש לך לומר לי על זה?

זאב בוים: זה לא אותו הדבר.

צבי אלדרוטי: אני יושב ראש העמותה.

צבי אלדרוטי: נתת למישהו כסף או בידיו כסף שלך.

חיים כץ: הוא נותן לך מגורים.

צבי אלדרוטי: לא, זה אחרי המוות.

צבי אלדרוטי: אלה הביטחונות.

צבי אלדרוטי: אני מדבר עכשיו על הביטחונות ולא על תשלום הפיקדון.

צבי אלדרוטי: יש כסף בידי מישהו וזה שווה כסף.

צבי אלדרוטי: אין דבר כזה בעסקים או בכלכלה.

חיים כץ: היום כשאתה הולך לאג"חים, יש הרבה מאוד אג"חים שאתה קונה אותם בריבית שלילית.

צבי אלדרוטי: זה הבדל גדול מאוד.

חיים כץ: ריבית שלילית.

חיים כץ: אתה קונה את האג"ח מיד בריבית שלילית לתקופות קצרות.

צבי אלדרוטי: זה הבדל גדול מאוד.

צבי אלדרוטי: באג"ח אתה מסכן את עצמך, לוקח את הסיכונים וקונה אג"ח.

צבי אלדרוטי: כאן לא.

חיים כץ: הכול על חשבון הילדים היורשים.

חיים כץ: נחזור לזה.

חיים כץ: תחשבו על מה שאמרתי.

חיים כץ: בפנסיות – וזאת הזכות שלנו להזדקן, לחיות ולתת – אנחנו רק צמודים למדד.

זאב בוים: מה שאנחנו מוכנים לתת למדינה, אנחנו לא מוכנים לתת.

חיים כץ: אנחנו לא נותנים את זה למדינה.

חיים כץ: אנחנו עושים את זה בחברות ביטוח.

חיים כץ: אנחנו הולכים לחברות ביטוח ונותנים להן הרבה מעבר לזה.

חיים כץ: אנחנו נותנים להן לקבוע את המקדם והמקדם מחליט כמה כסף אנחנו מקבלים בפנסיה או לא מקבלים בפנסיה.

חיים כץ: הסכומים יותר גדולים ממיליון שקלים.

חיים כץ: בסדר, נדון בזה אחר כך אבל שימו לב לרוח הדברים.

ריקי סוויד: עמוד 21, סעיף 29. 29.

ריקי סוויד: הגבלות לעניין פינוי דייר מדירתו (א) על אף הוראות כל דין, בעל רישיון הפעלה, בעל זכויות במקרקעין או בעל זכויות לגבי המקרקעין, נושה של כל אחד מהם וכן מפרק כמשמעותו בפקודת החברות (נוסח חדש), התשמ"ג-1963, לא יפנה דייר מדירה בבית הדיור המוגן אלא בהתקיים אחת העילות המפורטות להלן:

חיים כץ: זה כבר אושר.

חיים כץ: מה שאושר, אושר.

שמרית שקד: אני אסביר שכל מה שכתוב בסעיף 29, אלה חריגים לעיקרון שקבוע בסעיף 29(א) שאומר שאסור לפנות דייר מדירתו.

שמרית שקד: אכן זה אושר אבל רציתי שיבינו את הסעיפים.

חיים כץ: יש מישהו בחדר הזה שלא מבין את הסעיפים?

חיים כץ: תאמיני לי, אני רואה איך הם שותים את המלים ומסתכלים על כל מילה ועל כל פסיק.

שמרית שקד: נמשיך בסעיף (2)(א).

ריקי סוויד: (2) בית משפט החליט על ביטול הסכם ההתקשרות, לפי תנאיו.

ריקי סוויד: ההסכם בוטל או הסתיים לפי סעיף 18 או 18א והדייר לא פינה את הדירה.

שמרית שקד: לגבי סעיף (3).

שמרית שקד: כאן אושר ויש הסכמה לדון נוסח החדש.

שמרית שקד: הנוסח החדש הוא ה-(3) השני ולא הראשון.

חיים כץ: ה-(3) התחתון.

שמרית שקד: כן.

ריקי סוויד: (3) הצוות הרב מקצועי קבע כי בשל מצבו הבריאותי של הדייר, טובתו של הדייר מחייבת העברתו מדירתו או שבשל מצבו הבריאותי של הדייר – המשך שהותו בדירתו פוגעת ביתר הדיירים בבית הדיור המוגן.

ריקי סוויד: (4) נוכח בית משפט של פירוק כמשמעותו בפקודת החברות כי אין אפשרות לממש את הנכס לטובת נושי החברה כבית דיור מוגן, רשאי הוא להתיר למפרק למכור את הנכס ולבד שקודם לאישור המכירה נמצא דיור חלופי הולם להנחת דעתו של בית המשפט.

ריקי סוויד: (ב) הודעה על מועד הפינוי תימסר לדייר תשעים יום לפחות לפני מועד הפינוי המתוכנן.

ריקי סוויד: (ג) ביקש הדייר, מיופה כוחו או אפוטרופסו, לפי ה עניין, להשהות את פינויו מדירתו בבית הדיור המוגן עד שיימצא לו דיור חלופי, יתאפשר לו להמשיך ולהתגורר בדירה, לתקופה שלא תעלה על ארבעה חודשים נוספים ממועד הפינוי המתוכנן.

ריקי סוויד: הוראה זו לא תחול על דייר שפונה לפי סעיף 29(א)(1) ו-(2א).

ריקי סוויד: (ד) על אף האמור בסעיפים קטנים (ב), (ג) ו-(ה), במקרים שבהם קיימת דחיפות לפנות את הדייר מדירתו, רשאי המונה לאשר מועדים קצרים מהמועדים האמורים באותם סעיפים.

ריקי סוויד: הממונה ישיב לפניה כאמור בהקדם האפשרי ולא יאוחר מ-14 יום.

ריקי סוויד: בעילה לפי פסקת משנה (א)(3) – הסמכות תהא נתונה לרופא המחוזי.

ריקי סוויד: (ה) הרואה עצמו נפגע מהחלטה של בעל רישיון הפעלה לפנות דייר כאמור בסעיף קטן (א)(3) - רשאי לערור עליה לפני הרופא המחוזי תוך 21 ימים ממתן ההחלטה.

ריקי סוויד: הרופא המחוזי, בהתייעצות עם הממונה ייתן החלטתו בתוך 14 ימים, ועד החלטת הרופא המחוזי בערר לא יפונה הדייר מדירתו בבית הדיור המוגן בו הוא שוהה.

ריקי סוויד: אין בהוראות סעיף זה כדי לגרוע מהוראות סעיף קטן (ג).

חיים כץ: אנחנו מצביעים.

חיים כץ: בעד אישור סעיף 29 – פה אחד סעיף 29 אושר

חיים כץ: סעיף 29 אושר.

חיים כץ: אנחנו עוברים לעמוד 24.

קריאה: בסעיף 30(א)(1) יש שינוי טכני של נוסח.

חיים כץ: נעזוב.

חיים כץ: נלך הלאה.

שמרית שקד: כנראה הגענו להסכמות.

חיים כץ: אנחנו עוברים לעמוד 24, סעיף 35(ב).

שמרית שקד: בטעות זה מסומן ב-X, אבל זה סעיף שאושר.

חיים כץ: אם כן, אנחנו עוברים לעמוד 25, סעיף קטן (ד)(2).

ריקי סוויד: (2) לדרוש מכל אדם הנוגע בדבר להציג לפניו כל ידיעה או מסמך שיש בהם כדי להבטיח את ביצוע ההוראות לפי חוק זה.

ריקי סוויד: לעניין זה, "מסמך" – לרבות מידע הנוגע לדיירים בבית דיור מוגן וכן פלט כהגדרתו בחוק המחשבים, התשנ"ה-1995.

חיים כץ: אנחנו מצביעים.

חיים כץ: בעד אישור סעיף (ד)(2) – פה אחד סעיף (ד)(2) אושר

חיים כץ: אנחנו עוברים לעמוד 29.

שמרית שקד: אני חושבת שאפשר לקרוא את כל סעיף 44.

ריקי סוויד: 44א.

ריקי סוויד: מינוי מפעיל מיוחד על ידי הממונה (א) הממונה רשאי, אם ביטל או התלה את רישיון ההפעלה, או לא נתן רישיון הפעלה לבית דיור מוגן, למנות בעל תפקיד מטעמו (בסעיף זה – מפעיל מיוחד) לתקופה שיורה, ורשאי הוא להאריך תקופה זו בתקופות נוספות.

ריקי סוויד: (ב) הממונה יקבע את סמכויותיו וחובותיו של המפעיל המיוחד, וזאת לצורך הבטחת שלומם ורווחתם של הדיירים בבית הדיור המוגן.

ריקי סוויד: שכרו של המפעיל המיוחד ישולם מהכנסות בת הדיור המוגן.

ריקי סוויד: 44ב.

ריקי סוויד: בקשה למתן הוראות בית המשפט המחוזי רשאי, בכל עת, לבקשת הממונה, לתת הוראות בכל עניין הנוגע להפעלת סמכויות המפעיל המיוחד או הנאמן שמונה לפי סעיף 44ד.

ריקי סוויד: 44ג.

ריקי סוויד: מכירת בית דיור מוגן בוטל הרישיון, רשאי הממונה לפנות לבית המשפט המחוזי בבקשה שיורה לבעל רישיון ההפעלה שבוטל, למכור את להשכיר את בית הדיור המוגן לבעל רישיון הפעלה אחר בתוך תקופה שיקבע.

ריקי סוויד: 44ד.

ריקי סוויד: מינוי נאמן לא מילא בעל רישיון הפעלה שבוטל אחר הוראת בית המשפט לפי סעיף 44ג, רשאי הממונה לבקש מבית המשפט למנות נאמן לצורך מכירת בית הדיור המוגן או השכרתו.

ריקי סוויד: בית המשפט יקבע את סמכויותיו, חובותיו ושכרו של הנאמן.

ריקי סוויד: שכרו של הנאמן ישולם בהתאם להחלטת בית המשפט, מהכנסות בית הדיור המוגן או מהכנסות המכירה.

ריקי סוויד: 44ה.

ריקי סוויד: פינוי הדיירים מצא בית המשפט המחוזי, לבקשת הממונה או הנאמן לאחר שקיבל את אישור הממונה, כי לא ניתן למכור את בית הדיור המוגן בהתאם להוראות סעיף 44ג ו-44ד, וכי לא ניתן להמשיך את הפעלת בית הדיור המוגן על ידי המפעיל המיוחד ללא פגיעה בשלומם או זכויותיהם של הדיירים, רשאי הוא להורות על פינוי הדיירים מבית הדיור המוגן, ובלבד שנמצא לדיירים דיור הולם אחר.

ריקי סוויד: 44ו.

ריקי סוויד: בהליכים לפי סעיפים 44ב, יהא בעל רישיון הפעלה של בית דיור מוגן שרישיונו בוטל או הותלה, צד להליכים בפני בית המשפט לגבי אותו בית דיור מוגן.

ריקי סוויד: התעורר חשש כי בעל הרישיון חדל פירעון, רשאי בית המשפט להורות כי הכונס הרשמי יגיש את עמדתו או יתייצב לדיון.

שמרית שקד: אני רוצה להעיר שכל הסעיפים הם מוסכמים.

שמרית שקד: מה שמסומן בירוק, ממש לפני הדיון לבקשת הכונס הוספנו אבל לא נראה לי שלמישהו יש התנגדות לכך.

שמרית שקד: הכונס ביקש לאפשר לו להגיש את עמדתו.

חיים כץ: בסדר גמור.

חיים כץ: אנחנו מצביעים על אישור סעיף 44 על כל סעיפיו.

חיים כץ: בעד אישור סעיף 44 – פה אחד סעיף 44 אושר

שמרית שקד: אישרנו את 44א, 44ב, 44ג, 44ד, 44ה ו-44ו.

חיים כץ: אנחנו עוברים לעמוד 30, סעיף 45(ב).

ריקי סוויד: (ב) מי שמפעיל בית דיור מוגן שלא בהתאם לתנאי רישיון ההפעלה או להוראות לפי חוק זה, בניגוד להוראות סעיף 2 באופן שאין בו כדי לסכן את שלומם של הדיירים בבית הדיור המוגן, דינו – קנס כאמור בסעיף 61(א)(3) לחוק העונשין.

חיים כץ: אני מבין שגם הסעיף הזה מוסכם.

שמרית שקד: כן.

שמרית שקד: מוסכם.

חיים כץ: אנחנו מצביעים.

חיים כץ: בעד אישור סעיף 45(ב) – פה אחד סעיף 45(ב) אושר

חיים כץ: אנחנו עוברים לסעיף 46.

ריקי סוויד: 46.

ריקי סוויד: אחריות נושא משרה בתאגיד (א) נושא משרה בתאגיד חייב לפקח ולעשות כל שניתן למניעת עבירה מהעבירות לפי סעיף 45 בידי התאגיד או בידי עובד מעובדיו.

ריקי סוויד: המפר הוראה זו, דינו – קנס כאמור בסעיף 61(א)(3) לחוק העונשין.

ריקי סוויד: (ב) נעברה עבירה לפי סעיף 45 בידי תאגיד או בידי עובד מעובדיו, חזקה היא כי נושא משרה בתאגיד הפר את חובתו לפי סעיף קטן (א), אלא אם כן הוכיח כי עשה כל שניתן כדי למלא את חובתו האמורה.

ריקי סוויד: (ג) בסעיף זה, "נושא משרה" – מנהל פעיל בתאגיד, בעל תפקיד האחראי מטעם התאגיד על התחום שבו נעברה העבירה ושותף למעט שותף מוגבל.

חיים כץ: אנחנו מצביעים.

חיים כץ: בעד אישור סעיף 46 – פה אחד סעיף 46 אושר

חיים כץ: סעיף 46 אושר.

חיים כץ: אנחנו עוברים לעמוד 31, סעיף 50.

ריקי סוויד: 50.

ריקי סוויד: התניה - לטובת הדייר אין להתנות על ההוראות לפי חוק זה אלא לטובת הדייר.

חיים כץ: אנחנו מצביעים.

חיים כץ: בעד אישור סעיף 50 – פה אחד סעיף 50 אושר

חיים כץ: סעיף 50 אושר.

חיים כץ: אנחנו עוברים לסעיף 54.

ריקי סוויד: 54.

ריקי סוויד: ביצוע תקנות (א) השר ממונה על ביצוע חוק זה והוא רשאי, בהתייעצות עם השר לאזרחים ותיקים, להתקין תקנות בכל הנוגע לביצועו, לרבות הטלת אגרה על מבקש רישיון בעד הגשת בקשה לקבלת רישיון הפעלה לפי סעיף 3 ואגרה שנתית על בעל רישיון הפעלה.

חיים כץ: אנחנו קובעים שיהיה שר לעניינים ותיקים.

חיים כץ: כבר קבענו את זה.

חיים כץ: אנחנו מצביעים.

חיים כץ: בעד אישור סעיף 54(א) – פה אחד סעיף 54(א) אושר

ריקי סוויד: (ב) תקנות לי סעיפים 4(א)(4) ו-13(א)(2), יותקנו באישור ועדת העבודה, הרווחה והבריאות של הכנסת.

חיים כץ: אנחנו מצביעים.

חיים כץ: בעד אישור סעיף 54(ב) – פה אחד סעיף 54(ב) אושר

ריקי סוויד: (ג) השר, בהתייעצות עם השר לאזרחים ותיקים, ובאישור ועדת העבודה, הרווחה והבריאות של הכנסת, רשאי, בצו, לשנות את התוספת.

חיים כץ: אנחנו מצביעים.

חיים כץ: בעד אישור סעיף 54(ג) – פה אחד סעיף 54(ג) אושר

חיים כץ: הסעיף אושר.

חיים כץ: אנחנו עוברים לסעיף 55.

ריקי סוויד: 55.

ריקי סוויד: תחולה על בתים משותפים ההוראות לפי חוק זה יחולו גם לעניין בית דיור מוגן שהוא בית משותף.

ריקי סוויד: ואולם במקרה של סתירה בין הוראות חוק זה לבין הוראות חוק המקרקעין לעניין בית משותף, יגברו הוראות חוק זה.

ריקי סוויד: לעניין זה - "בית משותף" – כהגדרתו בסעיף 52 לחוק המקרקעין, וכן בית שאינו רשום כבית משותף כמשמעותו לפי פרק ו'1 לחוק האמור.

ריקי סוויד: "חוק המקרקעין" – חוק המקרקעין, התשכ"ט-1969.

חיים כץ: אנחנו מצביעים.

חיים כץ: בעד אישור סעיף 55– פה אחד סעיף 55 אושר

חיים כץ: סעיף 55 אושר.

חיים כץ: אנחנו עוברים לסעיף 56(3).

ריקי סוויד: ההוראות לפי חוק זה לא יחולו לעניין – (3) בית דיור מוגן המשמש או שנועד לשמש למגורי קשישים, אשר מנוהל בידי המדינה או מי מטעמה.

חיים כץ: אנחנו מצביעים.

חיים כץ: בעד אישור סעיף 56(3) – פה אחד סעיף 56(3) אושר

חיים כץ: אנחנו עוברים לסעיף 57.

ריקי סוויד: 57.

ריקי סוויד: תחילה ותחולה (א) תחילתו של חוק זה, שישה חודשים מיום פרסומו (בפרק זה – יום התחילה) והוא יחול גם על הסכמי התקשרות שנכרתו לפני יום תחילתו, אלא אם נאמר אחרת בסעיף זה.

קריאה: סעיף קטן (ב) לא מוסכם.

חיים כץ: לא הצבענו.

חיים כץ: אנחנו עוברים לסעיף 58.

ריקי סוויד: 58 הוראות מעבר (א) על אף הוראות סעיף קטן 4(א)(1), לגבי בית דיור מוגן שהיה קיים ערב יום פרסומו של חוק זה, לרבות בית דיור מוגן שעד למועד האמור ניתן אישור של רשויות התכנון לבנייתו, רשאי הממונה, מטעמים מיוחדים, ליתן רישיון גם אם לא התקיימו במבקש הוראות הפסקה האמורה, אם לא ניתן היה בידי מבקש הרישיון באופן סביר, לעמוד בהוראות האמורות, בתנאי שהובטחו להנחת דעתו של הממונה, זכויות מבקש הרישיון במקרקעין שעליהם בנוי בית הדיור המוגן או לגביהם וזכויות הדייר למגורים בדירה, ובלבד שבמסמך הגילוי תיכלל הוראה מפורשת לעניין זה.

דפנה זינגר: אין לנו הערה לגבי הניסוח של הסעיף.

דפנה זינגר: אנחנו חושבים שהכותרת של הסעיף ביחד להוראות מעבר היא לא כותרת ראויה.

חיים כץ: למה הסכמתם?

גולן רובינשטיין: לא הסכמנו.

דפנה זינגר: אני אומרת שמטרת הסעיף הזה היא לאפשר לבתים קיימים, רבים במספר, להמשיך ולהתקיים גם לאחר כניסת החוק לתוקפו והמבנה הזה יישמר בעצם לתמיד.

שמרית שקד: אלה הוראות מעבר.

חיים כץ: מה משמעות המילה "בעצם"?

חיים כץ: בואי נגיד את אותו משפט להוציא את המילה "בעצם".

דפנה זינגר: להבנתי זה לתקופת מעבר ולא לנצח נצחים.

חיים כץ: אנחנו ממשיכים בסעיף (ב).

ריקי סוויד: (ב) על אף הוראות סעיף 15, מונה לפני יום פרסומו של חוק זה צוות רב מקצועי אשר מורכב מבעלי תפקידים שונים מהאמורים באותו סעיף, רשאי מי שמינה השר לכך, לאשר לבעל רישיון או למי שמפעיל בית דיור מוגן להעסיק את מי שמונה כאמור כצוות רב מקצועי גם לאחר יום התחילה ולתקופה שיקבע.

ריקי סוויד: (ג) בתקופה שמיום התחילה ועד למועד הקובע, יחולו הוראות החוק החלות באותה תקופה על בעל רישיון הפעלה על מי שמפעיל בית דיור מגן, בשינויים המחויבים.

ריקי סוויד: (ד) בקביעת תקנות לפי סעיף 13(א)(1) ו-(2), רשאי השר לקבוע דרישות שונות לעניין בתי דיור מוגן שהיו קיימים ערב יום התחילה.

ריקי סוויד: (ה) כל עוד לא נקבע טופס כאמור בסעיפים 16(א) או 17(א), יימסר המסמך לפי טופס שעליו יחליט מפעיל בית הדיור המוגן, ואשר יכלול את העניינים המנויים באותם סעיפים.

חיים כץ: אם כן, הכול מוסכם, להוציא תקופת המעבר.

חיים כץ: זאת הגדרה אבל אין לזה מהות ואין לזה שום דבר.

חיים כץ: תשמרי את הכוח לאחר כך.

חיים כץ: אנחנו מצביעים.

חיים כץ: בעד אישור סעיף 58 – פה אחד סעיף 58 אושר

חיים כץ: סעיף 58 אושר.

שמרית שקד: לגבי התוספת כמעט כולם מסכימים חוץ מאשר למשהו אחד.

שמרית שקד: אפשר לקרוא את כל השאר.

חיים כץ: תקראי את מה שמוסכם ואל תקראי את מה שלא מוסכם.

ריקי סוויד: תוספת (סעיף 19(א) שירותי חובה (1) שירותי אחזקה לבית הדיור המוגן, ובכלל זה לדירות, לשטחים הציבוריים, למערכות ההפעלה ולציוד שמעמיד בעל רישיון הפעלה בבית הדיור המוגן.

ריקי סוויד: (2) שירותי ניקיון לבית הדיור המוגן, ובגלל זה לשטחים הציבוריים שבו, ולמעט ניקיון הדירות.

ריקי סוויד: (3) כניסה מבוקרת לבית הדיור המוגן.

ריקי סוויד: (4) הפעלת מנגנון של מענה אנושי לקריאה לעזרה של דייר לאורך כל שעות היממה.

ריקי סוויד: (5) מתן שירותי בריאות לדיירים בידי אחות, לרבות ניהול מידע רפואי לגבי הדיירים והפניה לטיפול רפואי, בכפוף לרצונם.

חיים כץ: אנחנו מדלגים על (6) עליו יש מחלוקת.

ריקי סוויד: (7) פעילות תרבות, העשרה וספורט, אשר תיקבע בהתייעצות עם ועד הדיירים, ככל שמונה, מתוך סל שירותים שעליו יורה השר, בהתייעצות עם השר לאזרחים ותיקים.

ריקי סוויד: (8) שירותי עבודה סוציאלית בידי עובד סוציאלי.

אורית בקר: הערה קטנה אותה גם הערנו אותה לשמרית לפני הדיון.

אורית בקר: אנחנו סבורים שבסעיף קטן (5) יותר נכון, גם לטובת הדיירים, וזה גם סוכם בעבר עם "אבא", שייכתב לרבות תיאום מידע רפואי לגבי הדיירים.

אורית בקר: זה יחזק את החובה של בית הדיור המוגן.

אורית בקר: היות שבעבר זה כבר הוסכם, אין סיבה שלא להכניס את זה.

חיים כץ: אם הם מתנגדים, אני לא משנה את מה שהוסכם לשני הכיוונים.

חיים כץ: אם הם מתנגדים, אני לא אשנה.

שמרית שקד: את צודקת.

שמרית שקד: לרבות ניהול מידע רפואי לגבי הדייר והפניה לטיפול רפואי, זאת הפניה ותיאום רפואי.

אורית בקר: אני אסביר את העמדה.

חיים כץ: אני שומע את נציג הדיירים שאומר שנעזוב את זה.

חיים כץ: את יודעת יותר טוב ממנו?

חיים כץ: הוא, הדייר, אומר לעזוב את זה כי זה מיותר.

אורית בקר: אנחנו סבורים שזה לטובתם.

חיים כץ: הוא חי שם, הוא הוועד שלהם והוא הנציג שלהם שאומר שזה מיותר.

חיים כץ: אנחנו נצביע על התוספת להוציא סעיף (6) שלא מוסכם.

חיים כץ: בעד אישור התוספת (להוציא סעיף 6) – פה אחד התוספת (להוציא סעיף 6) אושרה

חיים כץ: גמרנו את החוק ואנחנו חוזרים למחלוקות.

חיים כץ: נלך מהקל אל הכבד.

חיים כץ: אתם רוצים להיפגש בעוד כחלצי שעה או שאתם רוצים לעשות את זה כאן?

קריאה: נעשה את זה כאן.

חיים כץ: אנחנו הולכים למספר הדירות.

חיים כץ: עמוד 15, סעיף 20.

חיים כץ: אתם הסכמתם על 250 דירות.

שמרית שקד: זה מה שהיה בכחול.

חיים כץ: למה ירדתם ל-225?

קריאה: "אבא" והדיירים הגיעו לפשרה.

חיים כץ: למה לא התייעצתם עם משען?

דנה מליחי חקמון: זה היה בדרך לכאן.

חיים כץ: בקשת הוועדה הייתה שכל הגופים שרוצים בכך, ישותפו הנציגים שלהם.

חיים כץ: למה משען מתנגדים ל-225?

צבי גוטוטר: כי זה גורם לנו להוסיף מחלקה במקום שאין והעלויות שלה הן בשמים.

חיים כץ: למה זה גורם לכם להוסיף?

קריאה: בסמוך לה יש בית אחר שלנו.

צבי גוטוטר: יש לנו ברמת אביב שלושה בתים.

צבי גוטוטר: בחלק מהם יש מחלקה סיעודית ולכן הם יכולים להיענות גם לבית שלישי שדווקא הוא מבחינת מספר הדיירים שלו גבולי למספר הזה.

צבי גוטוטר: ב-250 הוא לא חייב וב-225 הוא גבולי.

צבי גוטוטר: זאת התשובה.

חיים כץ: למה מפריע לכם המספר 250?

זאב בוים: הסעיף עצמו נותן את הפתרון למשען משום שבהמשך הסעיף כתוב שזה יכול להיות בסמוך אם הממונה השתכנע שלא צריך.

חיים כץ: למה הם צריכים לשכנע את הממונה?

זאב בוים: משום שאנחנו הדיירים חושבים ש-225 דירות בבתי דיור מוגן, זה כמעט 500 אנשים.

קריאה: הלוואי והיית צודק.

זאב בוים: אומר יושב ראש העמותה שיש 330 אנשים.

זאב בוים: אנחנו חושבים ש-330 אנשים בבית, אנחנו היינו רוצים שתהיה מחלקה סיעודית גם לציבור קטן יותר, אבל 330 בבית, זה לדעתנו המספר המינימאלי שצריך, בעיקר כשיש כאן פתרון במקרה של בתים.

חיים כץ: מה האחוז במגדלי הים התיכון?

חיים כץ: מה אחוז הדיירים?

גולן רובינשטיין: אצלנו שבעה אחוזים.

חיים כץ: כמה אנשים עוברים לסיעודי?

קריאה: פחות מעשרה אחוזים.

גולן רובינשטיין: אצלנו שלושה-ארבעה אחוזים.

קריאה: מה פתאום?

קריאה: פחות משני אחוזים.

חיים כץ: מפריע לך שהמספר יהיה 250?

גולן רובינשטיין: לנו לא אבל זה מאוד ספציפי.

חיים כץ: אנחנו משאירים את המספר 250.

חיים כץ: אנחנו מצביעים על המספר 250.

חיים כץ: בעד המספר 250 – פה אחד אושר המספר 250

חיים כץ: אנחנו ממשיכים לסעיף 28(ג) בעמוד 20.

שמרית שקד: (ג) היה דייר זכאי, בהתאם להוראות סעיף זה או בהתאם להוראות הסכם ההתקשרות, להשבת פיקדון ששילם, כולו או חלקו, יושב הפיקדון לדייר, ליורשיו או למנהל העיזבון, לפי העניין, בתוספת ריבית והפרשי הצמדה כפי שנקבעו בהסכם ההתקשרות, אשר לא יפחתו מהשיעורים הקבועים לפי חוק פסיקת ריבית והצמדה, התשכ"א-1961.

חיים כץ: לא תחיו עם צמוד פלוס אחד?

פניה קירשנבאום: כרקע אני אומר שהמילה פיקדון, יש בה סוג של הטעיה כי בסך הכול אנשים שנכנסים לדיור מוגן גרים בבית והם נוהגים מבחינתי – אולי משפטנים לא יסכימו לכך – מנהג בעלים.

פניה קירשנבאום: הם חיים שם את כל החיים שלהם ויש להם זכות מלאה לזה.

חיים כץ: את כל החיים שנותרו להם.

חיים כץ: כל החיים שלהם, זה כאילו מתחילת דרכם.

פניה קירשנבאום: צודק.

פניה קירשנבאום: מרגע שהם נכנסים אלינו, את יתרת חייהם, הם גרים בבית ולמעשה הם הבעלים.

פניה קירשנבאום: לומר שמישהו נותן לי פיקדון כשם שהוא מפקיד בבנק, זה ממש לא פיקדון במובן הזה.

חיים כץ: מר קירשנבאום, הוא נותן לך פיקדון.

חיים כץ: עזוב את הסמנטיקה.

חיים כץ: זה עסקי, זה נעשה ברצון ולא בכפיה, אבל אתה רוצה להבטיח את השירותים ואתה רוצה שגם מחר בבוקר הוא לא ילך מהבית.

חיים כץ: הלך לעולמו, אתה מחזיר ליורשים.

פניה קירשנבאום: השאלה היא רק כמה אני מחזיר ליורשים.

חיים כץ: מה שאתה מחזיר ליורשים, כבר הסכמת שזה יהיה צמוד.

פניה קירשנבאום: נכון.

חיים כץ: עכשיו אני אומר לך צמוד פלוס אחד.

חיים כץ: אג"חים ארוכי טווח הם צמוד פלוס שתיים.

חיים כץ: אחוז אחד הוא לא תשואה.

פניה קירשנבאום: אצלנו ברשת אנחנו אפילו יותר נדיבים.

פניה קירשנבאום: יש לנו לא מעט הסכמים, אחד מהם עם גיורא עמיר שהוא חבר ועד והבוקר השתתף אתנו לישיבה אבל לא יכול היה להגיע לכאן, והוא למשל נהנה משלושה אחוזים.

פניה קירשנבאום: הוא מקבל צמוד ועוד שלושה אחוזים, אלא שהוא חתם על ההסכם ונתנו לו את האפשרות לצמוד ועוד שלושה אחוזים והיום הוא אומר לפני החברים שהוא טעה כי מצד אחד את שלושת האחוזים האלה הוא קיבל.

חיים כץ: זה לא הוא מקבל אלא יקבלו היורשים.

פניה קירשנבאום: נכון.

חיים כץ: או שאם הוא עוזב, הוא יקבל.

חיים כץ: העלות של זה היא שבגלל זה לקחת ממנו יותר יקר.

פניה קירשנבאום: לחלק לקחתי יותר יקר ולחלק השחיקה, כמו במקרה שלו, היא שישה אחוזים.

חיים כץ: אני פונה אל הדיירים.

חיים כץ: אתם רוצים לקבל את האחוז ולשלם יותר יקר?

זאב בוים: אנחנו מנסים כאן להגיע לאיזושהי הסכמה.

זאב בוים: אם נעבור לסעיף הבא, אולי נעשה טרייד אוף ונגיע להסכמה.

זאב בוים: אם מקובל על היושב ראש.

חיים כץ: מקובל.

חיים כץ: אני אתכם.

חיים כץ: רוב החוק עבר בהסכמות במאמצים טובים של כולם.

זאב בוים: ואנחנו רוצים גם להודות ליושב ראש.

חיים כץ: עזוב.

חיים כץ: זה אחר כך, בסוף.

זאב בוים: על היום, על כינוס ישיבת הוועדה.

חיים כץ: אם לא, לא יהיה חוק.

חיים כץ: אתם רוצים הפסקה של עשר דקות ולהגיע להסכמות?

זאב בוים: כן.

זאב בוים: זה יעזור לנו.

חיים כץ: אנחנו עוצרים את הדיון ומתכנסים כאן בשעה 18:45.

חיים כץ: מה שטוב לכם, טוב לי.

חיים כץ: אני מחדש את ישיבת ועדת העבודה, הרווחה והבריאות.

חיים כץ: אנחנו עוברים לסעיף 26 בעמוד 18.

שמרית שקד: 26.

שמרית שקד: הגבלות לעניין גביית תשלומים מדייר (א) בעל רישיון הפעלה - (1) לא יגבה מדייר תשלם שלא פורט בהסכם ההתקשרות עמו.

שמרית שקד: (2) לא יעלה את גובה דמי האחזקה וכל תשלום שאין לדייר אפשרות מעשית לוותר עליו במסגרת העסקה, מעבר לשיעור עליית המדד, אלא בהתאם לשינוי בעלויות התפעול השוטף של בית הדיו המוגן, ובכל מקרה, לא יותר מהשיעור המרבי שנקבע בהסכם ההתקשרות.

שמרית שקד: בהתחלה זאת הייתה הוראה כללית שחלה על כל סוגי התשלומים.

שמרית שקד: אנחנו בעצם צמצמנו את ההוראה ודיברנו רק על דמי אחזקה ותשלומים שאין לדייר אפשרות מעשית לוותר עליהם במסגרת העסקה.

שמרית שקד: כלומר, הדייר חייב לשלם אותם.

חיים כץ: אנחנו מצביעים.

חיים כץ: בעד אישור סעיף 26(א)(1) ו-(2) – פה אחד סעיף 26(א)(1) ו-(2) אושר

חיים כץ: סעיף 26 אושר.

חיים כץ: אנחנו עוברים לסעיף 28(ג) בעמוד 20.

שמרית שקד: (ג) היה הדייר זכאי, בהתאם להוראות סעיף זה או בהתאם להוראות הסכם ההתקשרות, להשבת פיקדון ששילם, כולו או חלקו, יושב הפיקדון לדייר, ליורשיו או למנהל העיזבון, לפי העניין, בתוספת ריבית והפרשי הצמדה כפי שנקבעו בהסכם ההתקשרות אשר לא יפחתו מהשיעורים הקבועים לפי חוק פסיקת ריבית והצמדה, התשכ"א-1961.

צבי גוטוטר: זה לא הוסכם.

צבי גוטוטר: התוספת האומרת שלא יפחתו מחוק הריבית, לא הוסכמה.

חיים כץ: לא מעניין מה הוסכם ומה לא הוסכם.

צבי גוטוטר: זה ארבעה-חמישה אחוזים.

צבי גוטוטר: בחוק הריבית נקוב האחוז.

חיים כץ: אנחנו רוצים צמוד למדד.

צבי גוטוטר: תמחק את "אשר לא יפחתו".

חיים כץ: רק הצמדה למדד.

גולן רובינשטיין: אפשר גם הצמדה לדולר ושהדייר יבחר?

חיים כץ: לא.

חיים כץ: עזוב.

חיים כץ: המדד יותר טוב מאשר הדולר.

גולן רובינשטיין: אבל החוזים שלנו הם בדולרים.

חיים כץ: תעשה חוזים בשקלים.

שמרית שקד: (ג) היה הדייר זכאי, בהתאם להוראות סעיף זה או בהתאם להוראות הסכם ההתקשרות, להשבת פיקדון ששילם, כולו או חלקו, יושב הפיקדון לדייר, ליורשיו או למנהל העיזבון, לפי העניין, בתוספת הפרשי הצמדה למדד מחירים לצרכן שמפרסמת הלשכה המרכזית לסטטיסטיקה.

חיים כץ: אנחנו מצביעים.

חיים כץ: בעד אישור סעיף 28(ג) – פה אחד סעיף 28(ג) אושר

יניב בלושטיין: יכולה להיות כאן פגיעה בדיירים.

יניב בלושטיין: מה קורה עם דיירים קיימים?

גולן רובינשטיין: זה לא חל אחורה אלא קדימה.

שמרית שקד: ההצמדה למדד היא בהתאם לשיעור עליית המדד.

חיים כץ: לאורך חייו של הפיקדון.

שמרית שקד: מהם שהוא שילם.

חיים כץ: יש לכם את זה היום בחוק.

יניב בלושטיין: כן, אבל אדוני יש לנו הרבה תושבי חוץ שנכנסים ורוצים הצמדה לדולר.

חיים כץ: בישראל לא יודעים לעשות הצמדה לדולר.

חיים כץ: ההצמדה למדד, זה החוק.

גולן רובינשטיין: ארבעים אחוזים מהשוק הם זרים.

יניב בלושטיין: מה קורה עם הדיירים הקיימים?

חיים כץ: יש לך דיירים שצמודים לדולר?

גולן רובינשטיין: כן, רובם.

גולן רובינשטיין: כולם.

חיים כץ: תודיע להם שמעכשיו הם צמודים למדד.

חיים כץ: כל אחד שעובר מדולר למדד, מרוויח כסף.

חיים כץ: הם לא טמבלים.

חיים כץ: האנשים האלה, אם אתה רואה מה קרה עם הדולר במשך עשרים השנים האחרונות ביחס למדד, הם מרוויחים כסף.

חיים כץ: אותם דיירים מרוויחים כסף.

גולן רובינשטיין: אבל אתה מעניש אותנו.

חיים כץ: אני לא מעניש אף אחד.

חיים כץ: מעכשיו בחוק תהיה הצמדה למדד.

גולן רובינשטיין: מכאן והלאה, זה בסדר.

חיים כץ: תגיד להם שעד היום הם היו צמודים לדולר ומעכשיו הסכום שלהם הוא כזה והם צמודים למדד.

חיים כץ: זה טוב להם.

חיים כץ: פתאום התחלת לשמור לי על הדיירים.

יניב בלושטיין: שזה ינוסח כך בחוק.

חיים כץ: זה ינוסח.

שמרית שקד: האם אנחנו מדברים רק על דיירים קיימים?

חיים כץ: אצלם כל הדיירים.

חיים כץ: עכשיו הוא אומר שיש להם אנשים שהגיעו מחוץ לארץ והם צמודים לדולר.

חיים כץ: מהיום והלאה הם יהיו צמודים למדד.

יניב בלושטיין: קובע את יתרת הסכום הדולרית לפי שער הדולר להיום ומהיום הסכום הזה צמוד למדד.

חיים כץ: נכון.

חיים כץ: אני לא רוצה שיהיו לך הפסדים בגין תקופת העבר

קריאה: מסכימים.

גולן רובינשטיין: למה לא להשאיר לדייר את הזכות להחליט?

חיים כץ: אם לדייר היה שכל, הוא היה מצמיד לדולר?

גולן רובינשטיין: יש לך הרבה דיירים שרוצים את זה.

גולן רובינשטיין: זאת עובדה.

חיים כץ: הדיירים שמצמידים לדולר בארץ מפסידים כל שנה חמישה-שבעה אחוזים.

חיים כץ: לך עשרים שנים אחורה ותראה מה קורה.

חיים כץ: אני לא רוצה שתפסיד על העבר.

יניב בלושטיין: אפשר לנסח את זה כך?

חיים כץ: כך זה ינוסח.

חיים כץ: אני לא רוצה לגרום לכם הפסדים בגלל שחיקת הדולר ביחס למדד בעבר.

חיים כץ: מכניסת החוק, יהיה תאריך הצמדה.

חיים כץ: החוק ייכנס לתוקפו, לוקחים כמה הוא הפקיד, אם יש לו מיליון שקלים במשך שבע שנים.

חיים כץ: במשך שבע שנים הוא הפקיד והכסף היה צמוד לדולר.

חיים כץ: יש לו היום נקודת יציאה ומהיום הסכום שיש לו צמוד למדד.

חיים כץ: אתה תראה כמה אנשים הפסידו.

חיים כץ: יהיו לך אנשים ששמו מיליון שקלים ועכשיו תאמר להם שיש להם 800 אלף כי הדולר ירד.

יניב בלושטיין: יש הרבה שמצבם הפוך.

גולן רובינשטיין: הרוב.

שמרית שקד: "נקבעו לעניין דייר בהסכם התקשרות שנכרת לפני יום תחילת חוק זה הצמדה למדד אחר, יחולו ההוראות לעניין הפרשי הצמדה בעבור התקופה שמיום תחילת החוק ואילך על הפיקדון כשהוא נושא את המדד שנקבע לפני יום תחילת החוק".

יניב בלושטיין: זה מאוד לא ברור.

שמרית שקד: אנחנו נבהיר את הנוסח.

חיים כץ: אני אומר לפרוטוקול.

חיים כץ: קבע בן אדם בתאריך מסוים הצמדה למשהו אחר שהוא לא מדד, עושים לו מיום תחילת החוק עד נקודת הביצוע שערוך.

יניב בלושטיין: הוראות ההסכם חלות עד לנקודת החוק על פי ההסכם המקורי.

חיים כץ: יפה.

חיים כץ: הבנת.

חיים כץ: זה ברור לגמרי.

רוני נויבאר: אנחנו חושבים שזאת תחולה אקטיבית של חוק.

רוני נויבאר: אתה אומר שהחל מהיום ואילך.

חיים כץ: אני לא עושה שום דבר רטרואקטיבית.

רוני נויבאר: אני אומרת שזה מובן מאליו.

חיים כץ: ינסחו את זה.

חיים כץ: אין שום דבר רטרואקטיבי.

אביגיל קסטיאל: התיקון הזה גורר תיקון גם בסעיף 17(9)(א)(3) כי כתוב שם שיעור הריבית אבל כבר אין ריבית.

שמרית שקד: שיעור ריבית ושיטת ההצמדה.

שמרית שקד: נכון.

שמרית שקד: נעבור לעמוד 12.

חיים כץ: יחולו אותם תנאים.

שמרית שקד: נתקן שם בהתאמה, הצמדה של הפיקדון למדד.

חיים כץ: בסדר.

חיים כץ: אנחנו עוברים לעובדים הזרים.

שמרית שקד: סעיף 33.

חיים כץ: הבנתי שכאן הגיעו להסכמות.

שמרית שקד: מה שמסומן בירוק, אלה דברים שעשינו בסמוך לישיבת הוועדה.

שמרית שקד: אלה הסכמות שהבנתי שמשען לא הייתה שותפה להן והן היו אחרי הדיון.

שמרית שקד: ל-"אבא" לא הייתה התנגדות לזה אבל משען לא הייתה חלק מכך.

שמרית שקד: 33.

שמרית שקד: מגורי מטפל בדירה דייר רשאי לשכן בדירתו, באופן זמני או מתמשך, באחריותו ובמימונו, מטפל מטעמו, לאחר שקיבל לכך אישור מאת בעל רישיון ההפעלה ובלבד שהדירה מותאמת למגורי אדם נוסף ולאחר שהצוות הרב מקצועי אישר כי קיים צורך רפואי או תפקודי בהעסקת מטפל או כי רשות מרשויות המדינה אישרה קיומו של צורך כאמור.

שמרית שקד: לדוגמה, ביטוח לאומי אישר שמגיעה לו עזרה.

קריאה: לא, מה פתאום מגיעה לו עזרה?

חיים כץ: ביטוח לאומי לא נותן אם הוא בבית אבות.

שמרית שקד: הוא ביקש עובד זר ומשרד התעשייה כבר מצא שלבן אדם יש צורך תפקודי בהעסקת מטפל, הבן אדם לא צריך לבוא עוד פעם לצוות הרב מקצועי שלו ולהוכיח אחרי שהמדינה כבר קבעה שהוא זקוק למטפל.

שמרית שקד: הם רוצים לבדוק שהבן אדם באמת צריך מטפל ושהוא לא מביא אותו סתם בלי סיבה.

שמרית שקד: לכן יש כאן שתי אופציות:

שמרית שקד: או שהצוות הרב מקצועי בודק ומוצא שבאמת יש צורך תפקודי בהעסקת מטפל או אם הבן אדם הוכיח והמדינה קבעה שיש צורך בהעסקת מטפל ואישרה לו.

חיים כץ: אם המדינה כבר קבעה שמישהו זכאי, סביר להניח שגם בעלי המוסדות היו קובעים שהוא זכאי.

חיים כץ: אם הוא עונה לארבעה קריטריונים, הוא זכאי.

חיים כץ: אתם הצד המקל.

חיים כץ: מאחר שאתם הצד המקל, מאחר שהצוות הרב מקצועי שלכם אישר כי קיים צורך רפואי, זה בסדר, אבל כשהמדינה מאשרת זה לא בסדר?

חיים כץ: יכול להיות שהמדינה תגיד כן והצוות הרב מקצועי יגיד לא?

יניב בלושטיין: כן, חד משמעית כן.

יניב בלושטיין: יש הרבה מקרים שביטוח לאומי מאשר.

יניב בלושטיין: זה בכלל לא בשוליים.

שמרית שקד: זה לעניין הצורך הרפואי.

שמרית שקד: זה לא בגלל שלא אישרתם מסיבות אחרות.

שמרית שקד: יניב

יניב בלושטיין: כל דייר מעל גיל 82 לא צריך הוכחה לשום דבר כדי לקבל מטפל מביטוח לאומי.

קריאה: לא נכון.

קריאה: זה מעל גיל 90.

חיים כץ: זה מעל גיל 90.

חיים כץ: אני אישרתי את זה כאן בוועדה.

חיים כץ: זאת הייתה הצעת חוק שלי שהם התנגדו לה ואמרו שכולם גונבים וייקחו את העובד הזה ויתנו אותו לבת או לבן כדי שינקה אצלם.

חיים כץ: אני לא רואה שנותנים כאן אישור בקלות רבה.

יניב בלושטיין: נותנים אישורים בקלות.

חיים כץ: אם הבן אדם נמצא אצלכם בדיוק שמאפשר לו עזרה רפואית, אני יודע שזה פוגע לכם בתדמית כי אצלכם הבית הופך להיות זקן ויש בו סיעודים.

יניב בלושטיין: אני חושב שאתה מתפרץ כאן לדלת פתוחה.

יניב בלושטיין: בהחלט אנחנו בעד לאפשר להכניס מטפלים בבתים ובתנאי שבאמת הדייר צריך אותו.

צבי גוטוטר: אנחנו רואים בזה כמה בעיות.

צבי גוטוטר: האחת, תוספת של אדם בדירה, זאת תוספת עלויות בכל מקרה.

חיים כץ: בסדר, אבל זה חל על הדייר.

צבי גוטוטר: הדייר ישלם לבית תוספת על כך שגר שם עוד דייר?

חיים כץ: כן.

צבי גוטוטר: בסדר.

חיים כץ: הוא מתרחץ וכולי, כך שיש לו עלויות.

צבי גוטוטר: שנית, מי אחראי על מה שקורה שם?

חיים כץ: הדייר.

צבי גוטוטר: אם יהיה אירוע שבו העובד יכה את הדייר, לבית אין שום אחריות על מה שקורה שם?

שמואל קידר: הוא מתכוון לומר שהוא לא יכול לשלוט במאת האחוזים על מה שקורה שם.

זאב בוים: כתוב שהכל באחריות הדייר.

חיים כץ: תקריאי את הסעיף.

שמרית שקד: 33.

שמרית שקד: מגורי מטפל בדירה דייר רשאי לשכן בדירתו, באופן זמני או מתמשך, באחריותו ובמימונו, מטפל מטעמו, לאחר שקיבל לכך אישור מאת בעל רישיון ההפעלה ובלבד שהדירה מותאמת למגורי אדם נוסף ולאחר שהצוות הרב מקצועי אישר כי קיים צורך רפואי או תפקודי בהעסקת מטפל או כי רשות מרשויות המדינה אישרה קיומו של צורך כאמור.

שמרית שקד: הדייר רשאי לערור על החלטת הצוות הרב מקצועי בפני הרופא המחוזי.

שמרית שקד: ואולם, בעל רישיון הפעלה רשאי לסרב לבקשת דייר לפי סעיף זה, בהתקיים נסיבות מיוחדות, אם קיבל את אישור הממונה לכך, לאחר שניתנה לדייר הזדמנות להשמיע את טענותיו בפני הממונה.

שמרית שקד: אין בהוראות סעיף זה כדי לגרוע מהוראות סעיף 29.

שמרית שקד: סעיף 29 מדבר על פינוי.

חיים כץ: אנחנו מצביעים.

חיים כץ: בעד אישור סעיף 33 – פה אחד סעיף 33 אושר

חיים כץ: הסעיף אושר.

יניב בלושטיין: אפשר להכניס לסעיף הזה את נושא התשלום אותו ציינת?

חיים כץ: כן.

חיים כץ: כתוב.

יניב בלושטיין: לא כתוב.

קריאה: תשמור את הפרוטוקול.

חיים כץ: הסעיף אושר.

חיים כץ: איזה עוד מחלוקות יש לנו?

יניב בלושטיין: אתה יכול לתת לזה התייחסות?

חיים כץ: נראה לי שתכף כל גוף ישאיר כאן אדם אחד וכל השאר יצאו מהחדר אלא אם הם יהיו בשקט ולא ינהלו כאן שוק.

חיים כץ: מבחינתי שכולם יישארו אבל שלא ינהלו שוק כי אם הם ינהלו שוק, אני אקבל החלטות שאולי לא יהיו טובות לכם ואני לא רוצה לעשות את זה.

חיים כץ: אני רוצה להקשיב אבל אתם ביניכם כמו בלול.

חיים כץ: אנחנו בעמוד 35, פסקה (6).

שמרית שקד: כאן יש מחלוקת בין הדיירים לבתי הדיור המוגן.

שמרית שקד: (6) שירותי עזרה ראשונה בבית הדיור המוגן במשך כל שעות היממה, בידי אדם שקיבל הכשרה מתאימה לכך.

שמרית שקד: מצד הדירים יש בקשה שזה יהיה רופא.

שמרית שקד: אני מבינה שהם מוכנים להתפשר.

יניב בלושטיין: הסעיף כמו שהיה בעבר, עלינו מקובל.

חיים כץ: מה היה בעבר?

יניב בלושטיין: שירות עזרה ראשונה בבית הדיור המוגן במשך כל שעות היממה, בידי אדם שקיבל הכשרה תאימה לכך.

חיים כץ: ומה אתם רוצים?

זאב בוים: הסעיף הזה הוא כמובן בנפשנו כי אנחנו מדברים כאן על שירותי בריאות.

חיים כץ: אתה חתמת עכשיו על הסכם עלויות.

חיים כץ: אתה באופן ישיר תשלם בגין הרופא.

זאב בוים: אני יודע.

זאב בוים: כמובן הרי הכול תלוי בגוף העניין.

חיים כץ: אנחנו חוקקנו כאן עכשיו חוק והוא יישא בעלויות.

חיים כץ: אלה עלויות שהוא יודע והוא יודע שרופא עולה יותר מבן אדם שהוכשר לכך.

חיים כץ: מה זה מפריע לך? הוא משלם את זה.

יניב בלושטיין: אני אגיד לך מה מפריע.

יניב בלושטיין: יש בתים קטנים שמונים פחות מ-100 יחידות דיור ועלות של 24 שעות רופא היא בסדר גודל של כמיליון שקלים בשנה.

יניב בלושטיין: רופא במשך 24 שעות עולה כמיליון שקלים בשנה.

יניב בלושטיין: קריא

קריאה: גם אין רופאים בארץ.

יניב בלושטיין: יש רופאים, אבל זה יקר.

חיים כץ: יש לכם הצעה?

פניה קירשנבאום: אדוני, גם במחלקה הסיעודית אין חובה לרופא.

פניה קירשנבאום: זה אבסורד שבבית דיור מוגן יחייבו שיהיה רופא.

פניה קירשנבאום: אלה אנשים בריאים, אנשים חיוניים ובסיעודי אין רופא.

זאב בוים: ההצעה שלנו היא שיהיה רופא כונן.

זאב בוים: זה המינימום שאנחנו חושבים שהוא סביר.

חיים כץ: יש קופת חולים.

חיים כץ: כמה אנשים בדיור המוגן יש להם נטלי?

קריאה: לכולם.

חיים כץ: אם לבן אדם יש נטלי, הוא לא צריך להיות אידיוט ולשלם לרופא שנמצא במקום.

חיים כץ: הרופא, ב-99 אחוזים מהמקרים, לא ייקח סיכון אלא יאמר שיפנו את הבן אדם לבית חולים.

חיים כץ: אתה מצלצל לנטלי בכפתור המצוקה, מגיע אמבולנס ומפנה אותך.

זאב בוים: יש בקשה של מישהו לדבר.

מורי: אני חבר בהנהלת עמותת הדיון המוגן ואני דייר בפאלאס.

מורי: בחרתי בפאלאס מפני ששם יש רופא במשך 24 שעות.

חיים כץ: והמקום קרוב לאיכילוב.

מורי: כן.

מורי: במדיקל יש רופא 24 שעות.

מורי: אתם מטעים את כבוד היושב ראש.

מורי: אני לא משלם יותר עבור הרופא.

חיים כץ: בפאלאס אתה לא משלם יותר?

מורי: אני לא משלם יותר.

קריאה: הכול כלול.

מורי: יש לי גם נטלי.

מורי: בעבר זה היה גם על אירועים נשימתיים אבל הם הורידו את זה לאירועים לבביים בלבד.

חיים כץ: אני מכיר הרבה אנשים שיש להם ביטוח בריאות בהראל, במשלים, במושלם, בכלל וכולי.

חיים כץ: יש להם כפל ביטוח ב-17 חברות והם מכוסים על ידי חברה אחת.

חיים כץ: יש לך כפל תשלום בגין ביטוח רפואי.

מורי: לנטלי אני לא משלם בנפרד.

זאב בוים: בחבילה הכללית שאנחנו מדברים עליה של מה שנקרא בית דיור מוגן, להגיד שלא יהיה רופא כונן.

חיים כץ: כמה דיירים נמצאים בבית הכי קטן?

קריאה: חמישים דירות.

קריאה: יש לנו כאן את הטבלה ואני יכול להציג אותה.

אביגיל קסטיאל: יש בתים שיש בהם חמישים ושישים.

אביגיל קסטיאל: שנית, ההסכמה הייתה שהתוספת הזאת צריכה לשקף שירותי חובה מינימאליים.

חיים כץ: אתם מגזימים.

זאב בוים: אנחנו מבקשים רופא כונן.

חיים כץ: אתה מבקש להוציא כסף מיותר.

חיים כץ: אני רואה את עצמי עוד מעט בדיור מוגן ואני אומר לך שאני לא צריך שם רופא אם יש לי נטלי.

חיים כץ: למה להוציא כסף מיותר?

חיים כץ: תשאיר משהו לילדים.

צבי גוטוטר: יש מקומות מרוחקים שנטלי לא תעזור.

חיים כץ: אנחנו מחוקקים למקרו ולא למיקרו.

צבי גוטוטר: צריך להסתכל על כל בתי האבות.

צבי גוטוטר: הדיור המוגן, יש לו כמה וכמה אספקטים כאשר האספקט המרכזי – אני לא רוצה להרחיב בהרצאה - הוא שירות הבריאות.

חיים כץ: אל תשחית סתם את זמן הוועדה.

חיים כץ: אתה בן אדם עצמאי ואינטליגנטי.

חיים כץ: יש גוף אחד ליד השני, לאחד יש רופא ולשני אין רופא.

חיים כץ: לך לאן שאתה רוצה אבל אל תכפה על אחרים את מה שאתה מסוגל לעשות.

צבי גוטוטר: רציתי לומר את דעתי אבל אתה לא רוצה לשמוע.

חיים כץ: אמרת אותה.

צבי גוטוטר: לא.

חיים כץ: תחדש לנו.

צבי גוטוטר: אנחנו מודעים לכך שיש מחלקות סיעודיות ויש כאלה שאין להם מחלקות סיעודיות.

צבי גוטוטר: במחלקה הסיעודית הדבר יותר פשוט כי השירות הרפואי שם נותן את השירות לבית.

צבי גוטוטר: כשאין עניין של סיעודי במקום בגלל ההיקף, שם אנחנו מבקשים כונן.

צבי גוטוטר: מה הבעיה?

צבי גוטוטר: הכונן הזה לא עולה מי יודע כמה כסף.

חיים כץ: כמה עולה כונן?

צבי גוטוטר: אני לא יודע.

חיים כץ: אז למה אתה אומר לא עולה מי יודע כמה כסף?

דנה מליחי חקמון: מאה שקלים לדייר.

צבי גוטוטר: מאה שקלים כשקוראים לו.

חיים כץ: הוא יושב בכוננות ואתה משלם לו גם אם לא קוראים לו.

חיים כץ: בשבת אתה משלם לו יותר.

צבי גוטוטר: יכול להיות שזה מהווה תוספת לתשלומים אבל זה משתלם וזה תנאי.

חיים כץ: מאחר שמדובר ברצוני וכל אחד יכול לבחור לאן הוא הולך, יכול להיות שבפסיליטיס של בתי הדיור המוגן יהיו כאלה שיאמרו שאצלם יש שיש בצבע ירוק ורופא בלונדיני ואחרים יאמרו שאצלם לעומת זאת יש רופאה ירוקת עיניים.

חיים כץ: יכול להיות מי שיבוא ויאמר שאצלו עולה מאה שקלים פחות, יותר נקי ויש שירותי בריאות של נטלי חינם.

חיים כץ: אז כל אחד יבחר לו מה הוא רוצה וזאת התחרות.

חיים כץ: אנחנו מקריאים את סעיף 16, בלי הרופא.

שמרית שקד: (16) שירותי עזרה ראשונה בבית הדיור המוגן במשך כל שעות היממה, בידי אדם שקיבל הכשרה מתאימה לכך.

חיים כץ: אנחנו מצביעים.

חיים כץ: בעד אישור סעיף (16) – פה אחד סעיף (16) אושר

זאב בוים: הפרשנות שלנו לכך היא שהאדם היחיד שקיבל הכשרה מתאימה לכך הוא רופא.

קריאה: במכה פסלת את כל האחיות.

חיים כץ: אנחנו בעמוד 32.

שמרית שקד: אני מבינה שיש בקשה להכניס הוראות כפופות להוראות סעיף 57 אבל זה לא סותר את מה שיש כרגע.

שמרית שקד: ככל שיהיו בקשות נוספות, נדון בהן לאחר מכן.

שמרית שקד: 57.

שמרית שקד: תחילה ותחולה (א) תחילתו של חוק זה שישה חודשים מיום פרסומו (בפרק זה – יום התחילה), והוא יחול גם על הסכמי התקשרות שנכרתו לפני יום תחילתו, אלא אם נאמר אחרת בסעיף זה.

חיים כץ: זה בסדר.

צבי גוטוטר: לא.

שמרית שקד: בכל סעיף שתחשבו שצריך לכתוב אחרת, תציעו לוועדה.

חיים כץ: מה לא בסדר?

צבי גוטוטר: רטרואקטיביות.

צבי גוטוטר: יש דברים שבתוך ההסכמים אתה צריך להתחיל להזיז, לשנות ולתמחר.

צבי גוטוטר: אתה יכול לדבר מהיום והלאה שיש לך כלי משחק חדשים אבל לא לגבי אנשים שכבר נמצאים במערכת.

חיים כץ: כמה זמן ייקח לך לארגן את העסק?

צבי גוטוטר: מדובר במונחים של שנים.

חיים כץ: אני לא משחק כאן.

חיים כץ: יכול להיות שאתה באת לשחק, אבל אני לא באתי לשחק.

חיים כץ: אני אאשר את זה כך.

חיים כץ: אם אתה אומר לי לא, אני רוצה שתסביר לי למה.

אריה רוטשטיין: אנחנו מדברים על תחולה של חוק חדש לגבי דיירים חדשים.

חיים כץ: אני מדבר על דיירים ותיקים.

אריה רוטשטיין: אני חושב ששנה זה סביר.

שמרית שקד: את סעיף קטן (ג) עוד לא קראנו אבל בו יש רשימה ארוכה של סעיפים שגובשה בהסכמות האלה שהתקבלו בישיבות הארוכות שקיימנו ואותם דחינו בשנתיים וחצי מיום התחילה שזה אומר עוד שלוש שנים.

שמרית שקד: כל הרשימה בסעיף קטן (ג) נדחית לעוד שלוש שנים.

חיים כץ: את רוצה לומר מה הסעיפים ואז נראה מה קורה כאן?

זאב בוים: הם יודעים.

זאב בוים: כולם יודעים.

חיים כץ: הם יודעים אבל אנחנו נקריא

שמרית שקד: בסדר.

שמרית שקד: (ב) בסעיף זה "המועד הקובע" – המועד שבו חלפו שנתיים וחצי מיום התחילה.

שמרית שקד: יש לנו עכשיו כאן רשימה של סעיפים שנדחית לעוד שנתיים וחצי ועוד שישה חודשים.

חיים כץ: היא נדחית לשלוש שנים.

חיים כץ: כולם מסכימים.

חיים כץ: אפילו משען אמר שהוא מסכים.

חיים כץ: זה שנתיים וחצי ועוד חצי שנה.

חיים כץ: תקריאי את הסעיף מהתחלה.

חיים כץ: אנחנו בסעיף 57.

שמרית שקד: 57.

שמרית שקד: תחילה ותחולה (א) תחילתו של חוק זה שישה חודשים מיום פרסומו (בפרק זה – יום התחילה), והוא יחול גם על הסכמי התקשרות שנכרתו לפני יום תחילתו, אלא אם נאמר אחרת בסעיף זה.

שמרית שקד: (ב) בסעיף זה "המועד הקובע" – המועד שבו חלפו שנתיים וחצי מיום התחילה.

שמרית שקד: (ג) תחילתו של פרק ב', סעיף 13, 19, 24, 25(1) ו-(2), 29(ב) עד (ה), 30, 32, פרקים ה' ו-ו', 47 ו-49, במועד הקובע – כלומר, עוד שלוש שנים - ואולם רשאי הממונה ליתן רישיונות לפי הפרק האמור לפני יום תחילתו של הפרק האמור.

שמרית שקד: אנחנו נבדוק אם יש צורך בסיפא.

חיים כץ: לא צריך אותה.

שמרית שקד: אם הם רוצים, הם יכולים להתחיל לבקש רישיונות גם לפני.

שמרית שקד: הם לא צריכים לחכות עד שיתחיל החוק ואז לבקש את הרישיון.

חיים כץ: בסדר.

שמרית שקד: (ד) תחולת סעיף 20 בתוך חמש שנים מיום התחילה.

חיים כץ: זה כאילו בעוד חמש וחצי שנים.

חיים כץ: אניע מקווה שמשען יספיקו עד אז.

חיים כץ: שיתייעלו.

שמרית שקד: (ה) סעיף 19(ב) לא יחול על הסכמי התקשרות שנכרתו לפני יום תחילתו.

שמרית שקד: (ו) תחולת סעיף 27 – אני לא יודע אם אתה רוצה להכריע בו עכשיו.

שמרית שקד: סעיף 27 הוא סעיף הפיקדונות.

חיים כץ: לא, את זה אנחנו עוזבים.

חיים כץ: אני מצביע על כל הסעיפים להוציא סעיף (ו).

שמרית שקד: יש עוד סעיף קטן, סעיף קטן (ז).

שמרית שקד: סעיף 16(ה) יחול על הסכמי התקשרות שנכרתו לאחר יום התחילה ועל הסכמי התקשרות שנכרתו לפני יום התחילה לתקופה של עשרים שנה ומעלה.

שמרית שקד: כלומר, יש הוראה בחוק שאומרת שהסעיפים יהיו לתקופה בלתי קצובה.

שמרית שקד: מי שכרת הסכם לעשרים שנים ומעלה, יראו כאילו הוא כרת הסכם לכל התקופה.

זאב בוים: סעיף 16(ה) לא מקובל.

חיים כץ: אנחנו מצביעים על סעיף 57(א), (ב), (ג), (ד) ו-(ז).

חיים כץ: בעד אישור סעיף 57(א), (ב), (ג), (ד) ו-(ז) – פה אחד סעיף 57(א), (ב), (ג), (ד) ו-(ז) אושר

חיים כץ: הסעיף אושר.

חיים כץ: עכשיו יש לנו את סעיף (ה) ו-(ו).

חיים כץ: אנחנו מפסיקים את הדיון ונתכנס שוב בעוד רבע שעה.

חיים כץ: אני מחדש את הישיבה.

חיים כץ: אנחנו מדברים על סעיף 27, בטוחות הדיירים.

חיים כץ: אנחנו רוצים שהדיירים יקבלו בטוחות בהשתתפות הדיירים בבטוחות כשאנחנו נותנים למפעילי הבתים ובעלי העסקים האלה אפשרות לבחור בין אחת לארבע בטוחות.

חיים כץ: יש בטוחה שחלק אומרים שזה נראה נחמד אבל הם לא יודעים אם הם יכולים להשיג אותה ואלה חברות ביטוח שיבטחו את הכסף של הדיירים.

חיים כץ: מדינת ישראל תעזור למצוא חברות ביטוח.

חיים כץ: לדעתי הבטוחה הזאת היא הטובה ביותר לכולם כשאנחנו נותנים לדיירים אפשרות להגיד שמאחר שהם צריכים לשאת בשמונים אחוזים מעלויות הביטוח והמפעילים ובעלי הבתים נושאים בעשרים אחוזים, והם לא יוכלו להעלות את מחיר שכר הדירה בגין העלאת התעריף של עשרים אחוזים אלה.

חיים כץ: שלא יאמרו שעלו להם העלויות בעשרים אחוזים ולכן הם מעלים את שכר הדירה כי הם לא יוכלו להעלות.

זאב בוים: דמי אחזקה.

חיים כץ: דמי אחזקה.

חיים כץ: לא יוכלו להעלות בגין העלאת עשרים אחוזים אלא עשרים האחוזים האלה יהיו על חשבונם של מפעילי הבתים.

חיים כץ: יכול לבוא דייר ולומר שהוא יודע היכן הוא גר ולא מוכן לשלם שקל אחד נוסף בגין הבטוחה.

חיים כץ: כמו שאני החלטתי שהוא לא ישלם בגין הרופא, יכול הדייר לבוא ולומר שמדובר בכסף גדול.

חיים כץ: ינסחו טופס בו דייר מוותר על הבטוחה או לחילופין משלם בגין הבטוחה את העלות.

חיים כץ: יפרסו בפניו את העלות.

חיים כץ: הוא ישלם שמונים אחוזים מהעלות של התשלום לביטוח והסכם הביטוח יהיה בין הדייר לבין חברת הביטוח.

חיים כץ: חברת הביטוח תבטח את הפקדת הדייר והיא תהיה מופקדת אצל הדייר.

חיים כץ: הדייר יקבל תעודת ביטוח על הסכום שלו והוא ישלם בגינה 0.8.

חיים כץ: זה ביטוח אישי.

חיים כץ: 0.8 מהעלות של הביטוח.

חיים כץ: אני לא יודע כמה הפרמיה שיכולה להיות 0.1, יכולה להיות שבעה אחוזים אבל הדייר יכול לומר שהוא לא רוצה את הביטוח.

חיים כץ: הביטוח על זה הוא רק לעניין של חדלות פירעון.

חיים כץ: אני אומר את הדברים באופן הברור.

חיים כץ: הביטוח הזה הוא רק לעניין של חדלות פירעון.

חיים כץ: הדייר יישא בעלויות של 0.8 אחוז מהביטוח הזה, המפעיל או בעל העסק לא יוכל להעלות את המחיר בגין ה-0.2 והוא יישא ב-0.2.

חיים כץ: המפעיל יבחר באיזו שיטת ביטוח של הכסף הוא רוצה כאשר יש לו שם ארבע שיטות, אם זה על ידי ערבות בנקאית, אם זאת הפקדה והוא יבחר איזו שיטת ביטוח הוא נותן לדייר.

חיים כץ: הדייר יראה את העלויות ויגיד רוצה אני או לא רוצה אני.

חיים כץ: אם הוא לא רוצה, הוא הרוויח 0.8, אולי קצת חששות, המפעיל הרוויח 0.2, כאשר המדינה מבחינתה תעשה הכול למצוא חברת ביטוח.

חיים כץ: זמן החיפוש וההפעלה מיום תחילת החקיקה שנתיים וחצי.

חיים כץ: כלומר, יש לנו חצי שנה ועוד שנתיים וחצי ובסך הכול שלוש שנים.

חיים כץ: אנחנו מקריאים ולאחר מכן מצביעים.

חיים כץ: המנסחים ישבו וינסחו.

חיים כץ: ביום שני החוק יוצבע.

זאב בוים: מותר לנו להתייחס להחלטה של היושב ראש.

זאב בוים: ?

חיים כץ: לא.

זאב בוים: חזרנו לנקודת ההתחלה.

חיים כץ: שלחת את הנציגה שלך ואני אומר לך שהיא נלחמה כמו אריה.

זאב בוים: התחלנו את הדיון כשרוב הדיירים ויתרו על ערבות בנקאית והיום כל הבתים מציעים את זה.

זאב בוים: הדיירים ויתרו בגלל העלויות.

חיים כץ: אתה עורך דין.

חיים כץ: אני לא רוצה שהעסקים האלה ייסגרו.

חיים כץ: התשואה שלהם היא שמונה אחוזים.

חיים כץ: אם הוא צריך להביא את הכסף, הבתים ייסגרו.

חיים כץ: נכון שאתה , אבל הבתים האלה ייסגרו כי כלכלית הם לא יעמדו בזה.

זאב בוים: לכן אני לא רוצה את הבטוחות האלה.

חיים כץ: יש דיירים שכן רוצים.

חיים כץ: אני חושב שלא צריך רופא אבל מאחור יש לקוח שאתה ביקשת שידבר והוא אמר שהוא רוצה רופא וכי שווה לו לשלם עוד 2,000 שקלים עבור זה.

חיים כץ: לידך יש מישהו שאמר שהם בגיל כזה שהם רוצים רופא לידם.

זאב בוים: אנחנו התחלנו את הדיון כשאמרנו שזה בלתי אפשרי שיש בתים שמחזיקים מאות מיליוני שקלים בלי שום פיקוח.

זאב בוים: התנגדנו למצב הזה.

חיים כץ: תודה רבה.

צבי גוטוטר: אדוני היושב ראש, אני לא הבנתי.

חיים כץ: לא הבנת, לא חשוב.

חיים כץ: יש לך שהבין.

חיים כץ: אתה משלם לו כסף רב והוא יסביר לך.

דפנה זינגר: השאלה אם אפשר להוסיף חלופה נוספת למתן בטוחה שאולי אפשרית גם מבחינת הבית וזאת משכנתא על הדירה לטובת הדייר.

חיים כץ: אם המדינה מסכימה לבטוחה כזאת, לי זה לא מפריע.

צבי גוטוטר: יש גם חובת הערת אזהרה.

אורי אריאל: זאת הצעה טובה.

צבי גוטוטר: אני לא הבנתי מה אתה מציע.

צבי גוטוטר: אתה הולך להצביע על משהו כאן שהוא לא ברור.

צבי גוטוטר: איפה ההחרגה?

חיים כץ: הוא יסביר לך.

אילנה יעקב: אם זאת משכנתא ראשונה?

חיים כץ: משכנתא ראשונה.

חיים כץ: משכנתא ראשונה היא בטוחה מספיק טובה.

חיים כץ: אם כן, יש חמש אפשרויות לבטוחות וזה גם הרבה יותר זול.

זאב בוים: מה שאנחנו מבקשים זה קודם כל שה-0.8 וה-0.2 יחול גם על העלות של המשכנתא.

חיים כץ: הכול.

חיים כץ: 0.8 ו-0.2.

זאב בוים: הדבר השני שאנחנו מבקשים זה שהמחיקה של המשכנתא - הרי הבית מקבל ייפוי כוח בלתי חוזר – תיעשה רק על ידי בא כוח הדייר ששוכנע שהדייר קיבל בחזרה את הפיקדון.

חיים כץ: זה קיים בחוק.

אילנה יעקב: ביטול של משכנתא, יש שטר ביטול.

חיים כץ: יש לו את זה בחוק.

חיים כץ: אנחנו רוצים להגן על הדייר.

זאב בוים: השאלה היא מי מוחק את המשכנתא.

חיים כץ: אם מחיקת המשכנתא על ידי הדייר זאת בטוחה יותר חזקה, זה מה שיהיה.

חיים כץ: זאת אופציה.

זאב בוים: הדייר מוחק אותה.

זאב בוים: לא הבעלים.

חיים כץ: נכון.

יניב בלושטיין: אבל זה צריך להיות בדיוק לפי אותה מחיקה של הערת האזהרה.

יניב בלושטיין: למה לשנות את זה?

יניב בלושטיין: לפי אותו מנגנון של מחיקת הערת אזהרה.

חיים כץ: באה מדינת ישראל ואומרת שאותה לא מעניין כלום אלא היא רוצה שבעלי העסקים ייתנו ערבות, יפקידו כסף וייתנו ערבות על חשבונם.

יניב בלושטיין: זה בסדר גמור.

חיים כץ: על חשבונם.

חיים כץ: על חשבון בעלי העסקים.

חיים כץ: באתי אני ואמרתי לא.

חיים כץ: הדייר ישתתף בשמונים אחוזים מהעלויות ובעל העסק הסכים לעשרים אחוזים.

חיים כץ: מאחר שהדייר משלם את העלות, את עיקר העלות, הוא יקבל מקסימום בטוחות בגין מה שהוא משלם.

יניב בלושטיין: זה בסדר גמור, אבל לגבי בטוחת המשכנתא.

חיים כץ: הכול שלו.

יניב בלושטיין: אבל אם הדייר קיבל את הכסף בחזרה לנאמן בדיוק כמו בהערת האזהרה, שאנחנו נוכל למחוק.

חיים כץ: ודאי.

חיים כץ: אין שאלה.

יניב בלושטיין: זה הדבר היחיד שאני מבקש.

זאב בוים: הנאמן של הדייר ושל הבעלים ימחק.

יניב בלושטיין: ואז הבעלים ימחקו.

חיים כץ: נכון.

יניב בלושטיין: זה מה שביקשנו.

חיים כץ: קיבלת.

אילנה יעקב: רק להבהיר.

אילנה יעקב: אם משכנתא נמחקת לפי החוק, חותמים שני צדדים.

חיים כץ: היא אומרת שאם אתה לא חותם, זה לא נמחק.

פניה קירשנבאום: אני מבקש שהביטוח יהיה על יתרת הפיקדון והפיקדון יוריד את העלויות.

חיים כץ: ברור.

פניה קירשנבאום: אם אנחנו נותנים ערבות בנקאית או ביטוח או משכנתא ונכון להיום יש הערות אזהרה שרשומות, צריך להסיר אותן עכשיו.

פניה קירשנבאום: אנחנו לא צריכים לתת למישהו גם ערבות בנקאית וגם שתהיה לו הערת אזהרה.

חיים כץ: אין קשר בין אחד לשני.

חיים כץ: יש לו את הערת האזהרה ואתה תיתן לו ערבות בנקאית.

חיים כץ: הוא מממן את הכול.

יניב בלושטיין: אבל הבנק צריך לתת כאן את הערבות הזאת והוא לא ייתן ערבות אם יש החרגה על היחידה הזאת.

יניב בלושטיין: הוא לא יכול לתת ערבות כפולה.

יניב בלושטיין: הוא לא יכול לתת כפל ביטחון.

חיים כץ: יש לך חמש אופציות.

חיים כץ: למפעיל יש חמש אופציות.

פניה קירשנבאום: עבור כל אחת מהן אני צריך בית נקי כדי שאני אוכל לתת לבנק בטוחה.

חיים כץ: עבור הביטוח אתה לא צריך כלום.

פניה קירשנבאום: יכול להיות, אבל עבור ערבות בנקאית כן.

חיים כץ: יש לך חמש אופציות.

חיים כץ: תבוא דפנה ותאמר שאצלם הביטוח הוא משכנתא, אתה מקבל ביטוח יותר זול.

חיים כץ: אתה תבוא ותאמר ערבות בנקאית שהיא יותר יקרה.

חיים כץ: יבואו אליה.

חיים כץ: תחרות.

חיים כץ: דייר צריך לקבל ביטחון.

יניב בלושטיין: הכול בסדר אבל הדבר היחיד אותו אנחנו מבקשים הוא שהביטחונות האלה באים במקום הביטחונות.

חיים כץ: לא באים במקום כלום.

יניב בלושטיין: אבל אי אפשר לתת ביטחון כפול.

חיים כץ: אני לא הולך להוריד את מה שיש להם.

חיים כץ: הדייר משלם את העלויות.

יניב בלושטיין: אני לא מדבר על העלויות אלא שואל איך אנחנו ניתן אותן.

פניה קירשנבאום: ערבות בנקאית למשל, ניקח את המקרה הקל אותו קל להסביר, כדי שאנחנו נעמיד ערבות בנקאית, אין ספק שנצטרך לבוא עם נכס נקי לחלוטין לבנק, לתת לו את הנכס, וממילא לדייר יש ערבות בנקאית.

פניה קירשנבאום: איזה חשש יש לדייר?

קריאה: הדייר הסכים למחוק.

חיים כץ: את היית בפנים וגם אתה היית בפנים.

חיים כץ: נגמר.

חיים כץ: העניין כאן הוא שיש לכם חמש אופציות.

חיים כץ: אתם תשבו מול הדייר שהוא המחליט ותציעו לו את האופציות.

חיים כץ: תאמרו לו שזה קיים.

חיים כץ: הוא לא ירצה לשלם כסף, הוא רוצה לקבל ביטוח על הסכום שלו והוא צריך לקבל ביטוח על הסכום שלו.

חיים כץ: זה יעלה לך יותר זול, זה יעלה לך יותר יקר, אם אנחנו נוריד את האזהרה יהיה לנו יותר קל.

חיים כץ: שבו מול הדיירים.

חיים כץ: יש לכם שלוש שנים לעשות את זה.

חיים כץ: זה לא משהו שנוחת עליכם מחר בבוקר.

חיים כץ: יש לכם זמן להתארגן ולבדוק.

חיים כץ: הדייר צריך להיות מוגן וזה היה המוטו המוביל.

חיים כץ: אתם תרוויחו כסף, לא תעבדו בחינם והדייר יהיה מוגן.

חיים כץ: יש לך שם נציג שישב לידך ושאל אותו אם זה היה המוטו המוביל.

יניב בלושטיין: אני שומע שזה המוטו המוביל אבל צריך לעשות משהו שיהיה ריאלי ושניתן יהיה לתת.

יניב בלושטיין: בנק לא ייתן ערבות בנקאית.

חיים כץ: אף אחד לא ילך לכיוון של ערבות בנקאית.

יניב בלושטיין: אני לא יודע.

זאב בוים: אף אחד גם לא הולך היום.

זאב בוים: האופציה הזאת קיימת היום ואף אחד לא הולך לזה.

חיים כץ: אף אחד לא ילך לזה.

יניב בלושטיין: אם אף אחד לא ילך, זה בסדר אבל צריך לתת פתרון אם כן ילכו.

חיים כץ: קיבלת הרבה אופציות.

חיים כץ: אופציה אחת, לא תלך אליה.

יניב בלושטיין: זאת לא אופציה אחת.

חיים כץ: הבנו אותך.

אביגיל קסטיאל: הפתרון הזה מושתת על כך שיהיה ביטוח.

אביגיל קסטיאל: ההנחה שלך היא שיהיה ביטוח אבל אנחנו חוששים שלא יהיה ביטוח.

חיים כץ: למה לא אמרת את זה בפנים?

חיים כץ: את מהירת מחשבה.

אביגיל קסטיאל: ביקשתי להכניס משכון זכויות והחרגה אבל לא הסכמתם.

חיים כץ: נגמר.

גולן רובינשטיין: אני לא הייתי בפנים.

גולן רובינשטיין: אם יורשה לי.

גולן רובינשטיין: אם דייר מקבל ערבות בנקאית ליד, מדוע הוא זקוק לעוד ערבות?

חיים כץ: הוא לא צריך יותר.

גולן רובינשטיין: נכון.

גולן רובינשטיין: לכן, שיסיר את הערובה האחרת.

חיים כץ: הוא יסיר כי זה כסף.

גולן רובינשטיין: לא, אם זה תלוי בו, הוא לא יסיר.

גולן רובינשטיין: אגב, זה לא עולה כסף.

גולן רובינשטיין: הערת אזהרה לא עולה כסף או משכנתא לא עולה כסף.

גולן רובינשטיין: הוא לא יקבל גם משכנתא וגם ערבות בנקאית.

חיים כץ: הוא לא צריך גם משכנתא וגם ערבות בנקאית.

גולן רובינשטיין: נכון.

גולן רובינשטיין: זה בדיוק מה שאני מבקש.

חיים כץ: לפי החוק הוא לא יקבל גם את זה וגם את זה.

גולן רובינשטיין: זאת הנקודה שרציתי להעלות.

צבי אלדרוטי: לגבי הערת אזהרה.

צבי אלדרוטי: חושבים על זה כל הזמן והם מנסים להתחמק מזה.

חיים כץ: הם מנסים אבל אני לא נותן להם את זה.

צבי אלדרוטי: זאת זכות מוקנית.

חיים כץ: מה שאתה עושה עכשיו זה שאתה עומד ברמזור באור אדום ונותן פול גז ולא שם לב שהדלק עולה שמונה שקלים לליטר.

גולן רובינשטיין: אתה אומר משהו מוסכם ויש כאן בלבול כי לא מבינים.

גולן רובינשטיין: האם הוא מקבל ערבות בנקאית והוא מקב עוד משהו?

גולן רובינשטיין: כן או לא?

חיים כץ: לא.

חיים כץ: הוא לא צריך.

שמרית שקד: אבל זה לא פוגע בערבויות שהיו לו לפני כן.

גולן רובינשטיין: אבל איך זה עובד?

גולן רובינשטיין: איך הוא יקבל גם ערבות בנקאית וגם מה שיש לו?

חיים כץ: כמה עולה הערת אזהרה?

קריאה: לא עולה.

גולן רובינשטיין: אבל אי אפשר לבטל אותה.

דפנה זינגר: אי אפשר לקבל ערבות אם הוא רוצה ללכת להערת אזהרה.

חיים כץ: יבוא הדייר ויגיד שאם רוצים ערבות, הוא יצטרך למחוק את זה.

יניב בלושטיין: אנחנו מבקשים שזה יופיע בחוק.

גולן רובינשטיין: זה מה שאנחנו מבקשים.

חיים כץ: אם הוא לא ימחק, הוא לא ילך לערבות בנקאית.

חיים כץ: הוא גם ישלם את הכסף.

חיים כץ: גם חברת ביטוח לא תרצה כסף.

חיים כץ: אני עשיתי לאנשים וביטחתי להם יותר ממיליון שקלים, אישי, כל אחד עם תעודה ותשלומים חודשיים מסודרים.

פניה קירשנבאום: אם המדינה תוכל לסייע לנו לקבל ביטוח.

חיים כץ: אמרתי את זה כבר שש פעמים ועכשיו אני אומר בפעם השביעית לפרוטוקול.

חיים כץ: המדינה תעזור לכם למצוא חברת ביטוח.

גולן רובינשטיין: האם יש מניעה לכתוב את מה שאמרת?

חיים כץ: זה נכתב בפרוטוקול.

גולן רובינשטיין: לא קשור לביטוח.

גולן רובינשטיין: מי שרוצה ערבות בנקאית, יצטרך לוותר על הדבר האחר.

שמרית שקד: אתה מכניס לו לפה משפטים שהוא לא אמר.

שמרית שקד: הוא אמר שיגיעו להסכמות.

חיים כץ: תקריאי את האופציות.

חיים כץ: תוסיפי גם משכנתא ראשונה.

חיים כץ: אנחנו נסמיך אתכם אחר כך לשבת ולנסח את מה שאמרנו ברוח הדברים שאמרנו לפרוטוקול.

שמרית שקד: 27.

שמרית שקד: הבטחת כספי הפיקדון (א) בעל רישיון הפעלה לא יקבל מדייר, על חשבון פיקדון, סכום העולה על שבעה אחוזים מהפיקדון או שבעים אלף שקלים חדשים, לפי הנמוך מביניהם, אלא אם כן עשה אחד מאלה, לפי בחירתו של בית הדיור המוגן, לצורך הבטחת השבת כספי הפיקדון אלא אם בחר הדייר לוותר על הערבויות בטופס שקבע השר.

חיים כץ: עלויות.

חיים כץ: לא ערבויות.

שמרית שקד: זה בסעיף קטן (ב).

שמרית שקד: אני אגיע לזה.

שמרית שקד: (1) מסר לדייר ערבות בנקאית.

שמרית שקד: (2) ביטח את הדייר אצל מבטח כמשמעותו בחוק הפיקוח על שירותים פיננסים (ביטוח), התשמ"א-1981, והדייר צוין כמוטב בלתי חוזר בחוזה הביטוח ודמי הביטוח שולמו מראש.

שמרית שקד: אני חושבת שאנחנו נכתוב ביטח את הדייר.

חיים כץ: בסדר.

יניב בלושטיין: ביטוח במקרה חדלות פירעון.

שמרית שקד: (3) העביר ארבעים אחוזים מהפיקדון לנאמן, לפי חוזה נאמנות שהדייר הוא הנהנה בו.

שמרית שקד: (4) משכנתא ראשונה לטובת הדייר.

חיים כץ: היו חמש אופציות.

שמרית שקד: אלא אם הדייר בחר לוותר, רשמתי כבר בהתחלה.

דפנה זינגר: תכתבי משכנתא על הדירה.

דפנה זינגר: זאת לא משכנתא ראשונה אלא זאת משכנתא ראשונה על הדירה.

אילנה יעקב: לא, אין שם דירה.

אילנה יעקב: זה לא על הדירה.

אילנה יעקב: זאת משכנתא ראשונה במקרקעין.

גולן רובינשטיין: מה זאת אומרת?

גולן רובינשטיין: כל אחד יקבל משכנתא על המקרקעין?

אילנה יעקב: על מה שאתה נותן לו.

אילנה יעקב: על הדירה.

אילנה יעקב: אין בתים משותפים.

גולן רובינשטיין: לי יש בית משותף.

אילנה יעקב: יכול להיות שבאופן ספוראדי זה או אחר, רוב הפרויקטים של הדיורים המוגנים – ואני סגנית הממונה על המרשם – לא רשומים כבית משותף.

אילנה יעקב: לכן המשכנתא צריכה להיות ראשונה על המקרקעין.

אילנה יעקב: אם הם רשומים כבית משותף, על הדירה.

יניב בלושטיין: יכול להיות שעכשיו נלך לכיוון של רישום בית משותף כדי לפתור את הבעיה.

חיים כץ: יש לך שלוש שנים.

יניב בלושטיין: אז משכנתא על היחידה.

קריאה: אפשר יהיה לרשום משכנתא לפי תשריט?

חיים כץ: אתה הקשבת למה שהיא אמרה?

חיים כץ: אם זה בית משותף, על הדירה.

חיים כץ: אם זה לא בית משותף, על המקרקעין.

אילנה יעקב: לא צריך לרשום את זה.

אילנה יעקב: המקרקעין מוגדרים בחוק.

חיים כץ: אחר כך אתם תשבו לנסח ותתווכחו אם צריך לרשום או לא.

חיים כץ: בינתיים היא רושמת.

שמרית שקד: הוויתור על הערבויות יהיה בטופס שקבע השר.

חיים כץ: אם הדייר לא רוצה ערבות.

חיים כץ: מחר יבוא הדייר ויאמר שלא החתימו אותו.

חיים כץ: יהיה טופס שאתם תנסחו אותו.

חיים כץ: בסדר, השר לא קבע, עזבי את השר, יהיה טופס מסודר.

שמרית שקד: (ב) בעל רישיון הפעלה יישא בעשרים אחוזים מכל תשלומי העמלות, ההוצאות והעלויות הכרוכות בהבטחת הכספים ששילם דייר על חשבון פיקדון בהתאם להוראות סעיף זה.

קריאה: ובשמונים אחוזים יישא הדייר.

שמרית שקד: הוא נושא בעשרים אחוזים מהעלויות.

חיים כץ: ובשמונים האחוזים הנותרים יישא הדייר.

חיים כץ: זה לא עולה ממה שנכתב?

פניה קירשנבאום: בהגדרה של ההוצאות, לא ברור למשל אם לגבי עורכי הדין שמייצגים את הדייר אני צריך לממן עשרים אחוזים.

חיים כץ: לא.

פניה קירשנבאום: מהעלות הישירה.

חיים כץ: כן.

שמרית שקד: (ג) מבלי לגרוע מהוראות כל דין, השר, באישור ועדת העבודה, הרווחה והבריאות של הכנסת, יקבע את העילות למימוש הביטחונות שניתנו לפי סעיף קטן (א).

שמרית שקד: רוני, כאן את רוצה לפרט את כל הרשימה או לקבוע בנסיבות?

חיים כץ: חדלות פירעון.

שמרית שקד: בכפוף לעילות שיפורטו בתקנון באישור ועדת העבודה, הרווחה והבריאות של הכנסת.

שמרית שקד: יתכן שנכתוב שאלה יהיו עילות באישור הוועדה בנסיבות של חדלות פירעון לרבות צו הקפאת הליכים, צו קבלת נכסים, צו פירוק, צו למינוי נכסים או מחמת נסיבות בהן נוצרה מניעה מוחלטת להשיב את הפיקדון וכיוצא באלה.

שמרית שקד: אולי לא נפרט.

רוני נויבאר: רציתי להוסיף בהתייעצות עם שר המשפטים.

שמרית שקד: השר בהתייעצות עם שר המשפטים.

שמרית שקד: מבלי לגרוע מהוראות כל דין, השר, באישור ועדת העבודה, הרווחה והבריאות של הכנסת, יקבע בהתייעצות עם שר המשפטים את העילות למימוש הבטוחות שיינתנו לפי סעיף (א) בנסיבות של חדלות פירעון לרבות צו הקפאה וכל הרשימה שקראתי, וכן הוא רשאי לקבוע את נוסח הערבות הבנקאית ואת נוסח פוליסת הביטוח.

שמרית שקד: (ד) אין בהוראות סעיף זה כדי לפגוע בערבויות קיימות שניתנו לפני יום התחילה.

שמרית שקד: התחילה, המועד הקובע הוא שנתיים וחצי.

חיים כץ: מתום חצי שנה.

שמרית שקד: זה חל גם על דיירים קיימים וגם על דיירים חדשים.

חיים כץ: נעשתה כאן עבודה טובה.

שמרית שקד: יש עוד את סעיף 57.

חיים כץ: קודם כל אני מצביע על סעיף 27 כפי שהוקרא.

יניב בלושטיין: אני יכול לנסות להסביר לך?

חיים כץ: אנחנו מצביעים.

חיים כץ: בעד אישור סעיף 27 – פה אחד סעיף 27 אושר

חיים כץ: הסעיף אושר על ידי כל חברי הכנסת שנמצאים כאן ונמצא יותר מאחד.

חיים כץ: אנחנו מגיעים לסעיף 57.

שמרית שקד: סעיף 57(א).

שמרית שקד: אישרנו את סעיף 57(א), (ב), (ג) ו-(ד).

שמרית שקד: את פסקאות (ה) ו-(ו) לא אישרנו.

שמרית שקד: לגבי פסקה (ו), האם זה חל על כל הדיירים – כבר הקראנו.

שמרית שקד: זה חל על כל הדיירים.

חיים כץ: נצביע על סעיף (ו).

חיים כץ: הסעיף נוסח והכרענו שזה יחול על כל הדיירים שרוצים בתוך שלוש שנים.

חיים כץ: אנחנו מצביעים על הסעיף.

חיים כץ: בעד אישור סעיף 57(ו) – פה אחד סעיף 57(ו) אושר

חיים כץ: אנחנו עוברים לסעיף 57(ה).

שמרית שקד: (ה) סעיף 19(ב) לא יחול על הסכמי התקשרות שנכרתו לפני יום תחילתו.

שמרית שקד: נזכיר על מה אנחנו מדברים.

שמרית שקד: סעיף 19(ב), בעמוד 14.

שמרית שקד: הוא אומר שבעל רישיון הפעלה צריך לתת את כל השירותים הוא התחייב לתת בהסכם לפי מה שהוא התחייב לתת בהסכם.

שמרית שקד: בנוסף הסעיף מוסיף ואומר שהוא לא רשאי לצמצם את היקף השירות או לגרוע מטיבו אלא אם כן קיבל את הסכמת הדייר בכתב בסמוך לפני מועד השינוי.

חיים כץ: למה בעלי הבתים מתנגדים?

שמרית שקד: לא.

שמרית שקד: הם לא מתנגדים.

שמרית שקד: את הסעיף הזה הוספנו לבקשתם.

דנה מליחי חקמון: יש תיקון קטן לגבי סעיף התחולה.

דנה מליחי חקמון: כתוב שזה לא חל על דיירים קיימים ועל הסכמים קיימים.

דנה מליחי חקמון: זאת אומרת ששירותי חובה לפי ההסכמים היום, אפשר לצמצם אותם לכאורה.

דנה מליחי חקמון: לכן אנחנו לא מבינים מה ההיגיון לא להחיל את זה על הסכמים קיימים.

חיים כץ: אני חתמתי אתך על הסכם ואני רוצה לכבד אותו ולא לשפר אותו.

חיים כץ: אני חייבתי אותך בתשלומים לפי ההסכם ששילמת לי על שירותים ולא רוצה לתת לך מתנה.

דנה מליחי חקמון: אלה לא מתנות.

חיים כץ: אם אני נותן לך עוד שיעור אחד או עוד כיסא והשתתפות במקהלה, זאת מתנה.

דנה מליחי חקמון: דיברנו לא לצמצם את הקיים.

חיים כץ: אני לא מצמצם את הקיים.

שמרית שקד: נכתוב שאין בזה כדי לגרוע מהוראות לפי כל דין לעניין תוקף החוזים.

חיים כץ: בסדר.

חיים כץ: אנחנו מצביעים על הסעיף הזה.

חיים כץ: בעד אישור סעיף 57(ה) – פה אחד סעיף 57(ה) אושר

חיים כץ: תודה רבה.

חיים כץ: הסעיף אושר.

חיים כץ: יש לנו עוד את סעיף 26.

שמרית שקד: יש לנו את (ח), הוראות תחולה לעניין 26.

שמרית שקד: סעיף 26 הוא הסעיף שעכשיו אישרנו והוא העלאת גובה דמי האחזקה בעמוד 18.

שמרית שקד: כתבנו שמעלים את גובה דמי האחזקה בהתאם לשיעור עליית המדד ובהתאם לשינוי בעלויות תפעול שוטף ובכל מקרה לא יותר מהשיעור המרבי שנקבע בהסכם ההתקשרות.

שמרית שקד: עכשיו אנחנו דנים על מי זה חל, על דיירים קיימים או רק על דיירים חדשים.

חיים כץ: זה חל על כולם.

שמרית שקד: השאלה היא האם לכולם בהסכמי ההתקשרות יש שיעור מרבי.

צבי גוטוטר: לא.

צבי גוטוטר: אין.

צבי גוטוטר: בהסכמים ישנם אין סכום מרבי.

צבי גוטוטר: בחלק יש ובחלק אין אבל יש הסכמים ישנים שאין בהם.

חיים כץ: ואז אתה רוצה להעלות להם כמה שאתה רוצה?

צבי גוטוטר: לא, אבל יש כאן בעיה.

חיים כץ: ברגע שאתה קובע נורמות, אם החתמת בן אדם והחתמת אותו מרצונו והוא בגיר – לפעמים הוא בגיר מדי – ואתה יכול להעלות לו מתי שאתה רוצה ובכמה שאתה רוצה, זה לא מוסרי.

צבי גוטוטר: זה לא מתנהל כך.

חיים כץ: נקבע שאתה יכול להעלות לפי העלויות.

חיים כץ: לכולם יש שיעור מרבי.

שמרית שקד: כתבתי שהשיעור המרבי הוא השיעור שנקבע בהסכם ההתקשרות.

שמרית שקד: כל אחד קובע בהסכם שלו.

חיים כץ: מעבר להסכם הזה, הוא יכול להעלות לו את כל העלויות שיש לו בהוצאות.

שמרית שקד: אבל יש תקרה.

חיים כץ: הם לא יקבעו כמה שהם רוצים.

חיים כץ: הם יעלו לפי העלויות.

שמרית שקד: מי שאין לו היום תקרה, יחול עליו הסעיף בלי התיקון.

חיים כץ: הוועדה מסמיכה – וזה נגמר היום אחרי ההצבעה – את עורכי הדין של המדינה לנסח את זה ברוח הדברים שנאמרו.

חיים כץ: יחד אתם יהיה אחד מטעם הדיירים ו אחד מטעם הבתים שאין להם זכות דיבור.

חיים כץ: אין להם זכות דיבור אלא אם הם חורגים מהמוסכם.

חיים כץ: אנחנו לא הולכים למשוך את זה לשום מקום.

חיים כץ: אם הם חורגים מהמוסכם, בסדר, תאמרו שזה לא מה שסוכם.

חיים כץ: אם יש שרוצה לדבר בשביל לדבר, חבל על הזמן כי אנחנו סיכמנו.

חיים כץ: מי בא כנציג הבתים?

קריאה: אביגיל.

חיים כץ: מי בא כנציג הדיירים?

קריאה: דנה.

חיים כץ: בסדר.

חיים כץ: אנחנו מצביעים על הסעיף האחרון ועל כל החוק.

חיים כץ: לפני כן, אני רוצה להודות לכל הצוותים שישבו, טרחו ועמלו.

חיים כץ: כל אחד ויתר קצת, כל אחד תרם קצת מיכולתו וחלק הרגישו שמסדרים אותם אבל בשורה התחתונה כל אחד ילך הביתה ויאמר שהוא מרוצה.

חיים כץ: אני אומר לכם שאנחנו עושים סדר כך שכולם יהיו מרוצים.

אורי אריאל: אני רוצה להודות ליושב ראש הוועדה שכמו תמיד ראה שזה אפשרי.

אורי אריאל: אין הרבה חוקים בעובי הזה.

אורי אריאל: הרבה תודה לשמרית ולכל צוות הוועדה.

אורי אריאל: בלעדיהם לא היינו מגיעים לסיום הזה.

אורי אריאל: אני רוצה להודות לכם.

אורי אריאל: תראו את מספר האנשים שנמצאים כאן בשעה הזאת, דבר שמראה שזה חשוב לכולם.

אורי אריאל: בסך הכול התוצאה הרבה יותר טובה ממה שראינו עד עכשיו.

אורי אריאל: אם יהיה צורך לשנות דברים ולתקן, בעוד חמישה חודשים תהיה כנסת ואם צריך לעשות משהו, הוא תעשה.

אורי אריאל: תודה רבה לכולם.

צבי גוטוטר: אנחנו מצטרפים להוקרה.

רוני נויבאר: גם הממשלה יכולה להגיב?

רוני נויבאר: אני רוצה להודות בשם כל הממשלה לכל אחד שעזר לנו להגיע לכאן.

רוני נויבאר: זה כולל עורכי דין של האידך גיסא שהוכיחו בקיאות מרובה וגם את דנה.

רוני נויבאר: כמובן אנחנו רוצים להודות מאוד לצוות הוועדה, ליושב ראש ולחברי הכנסת.

רוני נויבאר: אנחנו ר וצים מאוד מאוד להודות ליועצת המשפטית של הוועדה שאני חושבת שאלמלא היא, לא היינו מגיעים לכאן כרגע.

רוני נויבאר: תודה.

יניב בלושטיין: גם אנחנו רוצים להודות.

יניב בלושטיין: כמו שאתה רואה, אף אחד כאן לא מרוצה אבל זה משהו שאולי נוכל ליישם למעט הנושא של הבטוחה שלא נוכל לעמוד בה.

יניב בלושטיין: בואו נשים משהו שנוכל לעמוד בו.

חיים כץ: אני הייתי בחדר וכולם עמדו.

חיים כץ: אמרתי שתלכו להביא כיסאות ותשבו.

חיים כץ: אם לא תוכל לעמוד, תשב.

יניב בלושטיין: אדוני, זה פשוט לא ישים.

יניב בלושטיין: עשית כאן חוק שהכל ישים חוץ מהדבר הזה.

חיים כץ: אתה תופתע כמה אפשר לנצח את הבלתי אפשרי.

יניב בלושטיין: לא בבנקים.

יניב בלושטיין: הכול נכון, רק לא בבנקים.

גולן רובינשטיין: הבנק לא ייתן כפל ביטחון.

חיים כץ: אנחנו עוד לא הצבענו על החוק.

חיים כץ: אני רוצה לומר לך שלפני שלושה חודשים הורדתי את דמי הניהול בבתי השקעות משני אחוזים ל-1.05.

חיים כץ: ישבתי מול מנהלי בתי השקעות שאמרו שאני מרסק אותם והעסק ייסגר.

חיים כץ: נכון להיום אין עסק אחד שנסגר.

יניב בלושטיין: חכה.

חיים כץ: חברה – וזה לא קורה כאן - שמרוויחה 15 מיליון שקלים, מתוכם 14 מיליון שקלים דמי ניהול וחמשת הבעלים מושכים משכורת בגובה של שלושים מיליון שקלים, זה לא מוסרי.

יניב בלושטיין: לגבי זה אין לנו ויכוח.

חיים כץ: אני שאלתי אותו מה התשואה שלו והוא אמר לי שהתשואה שלו היא שמונה אחוזים.

חיים כץ: אמרתי שזה בסדר גמור וכי זאת תשואה נאותה שאפשר להשיג אותה בשוק ההון.

חיים כץ: קשה אבל אפשרי.

חיים כץ: אם אתה מפעיל, יזם, מתפרנס ופותר לי בעיה ציבורית כשאתה אוסף את כל הזקנים ומביא אותם למקום אחד, נותן להם שירותים, מאריך להם את תוחלת החיים ודופק את קרנות הפנסיה וטוב שכך, במקום שהם יהיו מפוזרים כל אחד לנפשו ולביתו – אני לא רוצה לרסק אותך.

חיים כץ: ה-0.2 בא בהסכמה ולא בלחץ.

יניב בלושטיין: אין בעיה עם ה-0.2.

חיים כץ: יפה.

חיים כץ: הייתי צריך לומר 0.3.

יניב בלושטיין: הבעיה היא לא ה-0.2 אלא הבעיה היא לתת את הביטחון הכפול.

אורי אריאל: אני מציע לכם לעצור.

אורי אריאל: מיצינו.

חיים כץ: באווירה אופטימית זאת, שני הצדדים צריכים להבין שאם זה היה משחק כדורגל הייתי מחשיך את החדר, שם את השיר של בועז שרעבי "לתת" והייתי אומר לכם כמה חשוב לדעת לתת וכמה חשוב לדעת לקבל.

חיים כץ: מי שידע לקבל, צריך לדעת לתת.

חיים כץ: מי שידע לתת, צריך לדעת לקבל.

חיים כץ: הם מקבלים מכם איכות חיים ואתם מקבלים מהם פרנסה והשילוב הזה צריך להיות לנגד עיניכם והוא וין-וין.

חיים כץ: אנחנו מצביעים על החוק וניתן לעורכי הדין לשבת ולנסח.

חיים כץ: אנחנו מצביעים על כל סעיפי החוק מעמוד 1 עד עמוד 35, כולל.

שמרית שקד: לרבות הצעות החוק הממוזגות.

חיים כץ: לרבות הצעות החוק הממוזגות של כל חברי הכנסת ובמיוחד של אורי אריאל שיושב כאן.

אורי אריאל: של גדעון עזרא.

חיים כץ: של גדעון עזרא.

חיים כץ: אנחנו מקווים ומאחלים לו מכאן רפואה שלמה.

חיים כץ: שיזכה לאריכות ימים ואפילו להיבחר לכנסת הבאה.

אורי אריאל: בעזרת השם.

חיים כץ: אנחנו מצביעים.

חיים כץ: בעד אישור הצעת החוק – פה אחד הצעת החוק אושרה

חיים כץ: תודה רבה.

חיים כץ: הצעת החוק אושרה פה אחד.

חיים כץ: הישיבה נעולה.